10 Kes Syarikat Gergasi Didakwa Meniru Hasil Idea Orang Lain

Terdapat beberapa idea jenama yang menempah kejayaan berbilion dolar. Namun, disebalik keuntungan luar biasa itu, ia mungkin hasil karya yang telah diciplak. Tidak diketahui sama ada ianya berlaku secara kebetulan atau tidak. Mari kita sama-sama semak senarai tersebut.

Steve Jobs pernah mengeluarkan kenyataan bahawa Apple tidak malu untuk mencuri idea-idea hebat. Namun, adakah benar kuasa besar teknologi itu juga mencuri reka bentuk sebuah peranti bacaan elektronik oleh seorang lelaki dari Florida?

Pada Jun 2016, Thomas S. Ross menyaman Apple sebanyak $10 bilion, kerana didakwa mencuri idea beliau. Pada tahun 1992, Ross memfailkan paten untuk sebuah peranti bacaan elektronik, iaitu gajet berbentuk segi empat tepat yang boleh digenggam dengan tangan, dan dilengkapi skrin.

Ross turut memfailkan tuntutan mahkamah bagi lukisan paten asli miliknya. Beliau mendakwa produk iPhone sangat mirip dengan lukisan teknikalnya. Selain pampasan bernilai lebih $10 bilion, Ross mendakwa Apple berhutang "royalti wajar" sebanyak 1.5% daripada hasil jualan syarikat itu pada masa hadapan.

Memandangkan pendapatan Apple pada tahun 2016 adalah kira-kira $200 bilion, terdapat anggaran tambahan $2 bilion setahun di samping pembayaran itu. Sehingga Mac 2017, tuntutan mahkamah terbabit masih berjalan.

Berikutan kejayaan antarabangsa bagi tiga buku Harry Potter yang pertama, adakah tekanan untuk menghasilkan karya yang lebih baik membuatkan J.K. Rowling sanggup mencuri beberapa idea plot untuk buku keempatnya? Keluarga seorang penulis kanak-kanak, Adrian Jacobs, yang meninggal dunia pada tahun 1997, seolah-olah berfikir sedemikian.

Pada Jun 2009, mereka cuba menyaman pihak penerbitan Bloomsbury kira-kira $600 juta, kerana menuduh J.K. menciplak bahagian penting hasil kerja beliau dalam novel "Harry Potter and the Goblet of Fire". Dalam sebuah kenyataan, keluarga Jacobs mendakwa satu babak dalam novel tersebut terlalu serupa dengan buku "The Adventures of Willy the Wizard: Livid Land", karya Jacobs pada tahun 1987.

Kedua-dua Willy dan Harry dikehendaki menyelesaikan sebahagian tugas sebuah pertandingan. Mereka berjaya melaksanakannya dalam sebuah bilik mandi, menggunakan petunjuk daripada para pembantu. Rowling mengkritik dakwaan itu sebagai tidak berasas dan tidak masuk akal, kerana beliau tidak pernah membaca buku berkenaan.

Pada Julai 2011, kes itu ditolak selepas pemegang amanah hartanah Jacobs gagal memenuhi tarikh akhir fasa pertama bayaran berjumlah $1.8 juta, sebagai jaminan kos kepada mahkamah.

Uber tidak pernah lekang dengan kontroversi. CEO syarikat rangkaian pengangkutan multi bilion dolar ini, Travis Kalanick sering menjadi tajuk utama berita. Persoalan yang lebih serius, adakah Kalanick mencipta konsep Uber?

Kevin Halpern, seorang usahawan dan pengasas "Celluride", sebuah syarikat permulaan yang sama seperti Uber, menyaman Kalanick dengan $1 bilion pada tahun 2015. Halpern mendakwa berkongsi ideanya mengenai GPS dan perkhidmatan panggilan teksi menggunakan telefon bimbit dengan Kalanick pada tahun 2006. Kalanick kemudian mengambil idea tersebut untuk mewujudkan Uber.

Tuntutan mahkamah itu turut disertakan dengan video berdurasi 12 minit yang dinamakan "Grand Theft Uber". Ia berjaya membebaskan tuduhan tersebut terhadap orang dalam Uber.

Pada Ogos 2016, Uber berhadapan dengan lebih 70 tindakan undang-undang di mahkamah persekutuan. Ini termasuk tuntutan Halpern bahawa beliau adalah pemilik sebenar idea perkhidmatan teksi inovatif itu.

Menerusi filem "The Social Network", kita dapat mengetahui bagaimana Mark Zuckerberg didakwa mewujudkan Facebook dengan mencuri idea dari bekas rakan sebiliknya sewaktu zaman kolej. Mark Zuckerberg  melancarkan laman web itu pada 4 Februari 2004.

Zuckerberg ketika itu berusia 19 tahun dan masih bergelar pelajar tahun kedua Universiti Harvard. Seminggu kemudian, beliau dituduh oleh tiga pelajar seniornya iaitu Tyler Winklevoss, Cameron Winklevoss dan Divya Narendra, atas dakwaan di atas.

Pada tahun 2002, trio itu membangunkan sebuah laman web rangkaian untuk pelajar Universiti Harvard, yang dipanggil "HarvardConnection". Nama projek itu kemudiannya diubah menjadi "ConnectU" dan berkembang ke sekolah-sekolah lain di seluruh Amerika Syarikat .

Sebaik Facebook dilancarkan, "ConnectU" memfailkan tuntutan mahkamah, yang mendakwa Zuckerberg telah melanggar kontrak lisan dengan mereka. Beliau dikatakan meniru idea dan menggunakan kod perisian laman web mereka secara haram, semasa menjadi pekerja mereka.

Tuntutan berakhir pada tahun 2008, apabila Facebook menyerahkan kira-kira $65 juta kepada trio itu. Pada tahun 2016, nilai bersih Facebook dianggarkan $10 bilion.

Sumber: The Telegraph, The Guardian, CBS News, New York Times

Selama bertahun-tahun, tersebar khabar angin mengatakan Microsoft yang mempunyai pendapatan kira-kira $85 bilion, tidak mencipta dari awal kod sumber untuk sistem operasi MS-DOS, pra-kursor ke Windows. Terdapat juga dakwaan kod itu disalin daripada sistem pengendalian CP/M, yang dibangunkan oleh Gary Kildall dari Digital Research.

Kebanyakan spekulasi ini telah ditamatkan. Tetapi, seorang jurutera elektrik, Bob Zeidman, yakin Microsoft tidak "sebersih" seperti yang mereka canangkan. Setelah menganalisis kedua-dua sistem ini beberapa kali, beliau masih belum menjumpai sebarang bukti untuk mengesahkan isu plagiarisme terbabit.

Pada Ogos 2016, beliau menawarkan ganjaran $200,000 kepada sesiapa yang boleh membuktikan MS-DOS meniru CP/M. $100,000 akan diberikan kepada sesiapa yang boleh menggunakan "teknik forensik yang diterima pakai" untuk membuktikan bahawa MS-DOS adalah hasil ciplak. Manakala $100,000 lagi diberikan kepada individu yang dapat mencari fungsi hak cipta "khayalan" Kildall di dalam MS-DOS.

Secara ringkasnya, fungsi hak cipta Kildall sepatutnya boleh mencetak notis hak cipta dalam MS-DOS yang memaparkan nama Gary Kildall selaku pencipta CP/M.

Sejak Oreo diperkenalkan pada tahun 1912, sejumlah 450 bilion produk itu telah dihasilkan di seluruh dunia. Oreo dilabelkan sebagai biskut kegemaran penduduk Amerika.

Walaubagaimanapun, ideanya mungkin telah dicuri dari biskut berkrim ikonik, Hydrox. Hydrox pertama kali dikeluarkan pada tahun 1908, 4 tahun sebelum Oreo memasuki pasaran. Hydrox menguasai pasaran biskut sandwich, sehingga Nabisco muncul dengan Oreo sebagai produk baru mereka.

Pemilik Hydrox, Sunshine Biscuits cuba untuk bersaing dengan Nabisco. Tetapi, oleh kerana Nabisco jauh lebih besar dan mempunyai strategi pemasaran yang lebih baik, syarikat itu mengambil alih pasaran.

Malah, Oreo menjadi begitu popular sehingga Hydrox mula dianggap sebagai produk tiruan. Akhirnya, pengeluaran biskut Hydrox telah dihentikan pada tahun 1999.

Pada tahun 2000, Kraft memperoleh jenama Nabisco. Pendapatan tahunannya dilaporkan setinggi $1.5 bilion.

Alat permainan bongkah plastik kecil, Lego terkenal di seluruh dunia, khususnya bagi golongan kanak-kanak. Idea produk ini nampak ringkas, tetapi sangat bijak. Anda pasti tertanya-tanya bagaimana ianya boleh dihasilkan.

Terdapat dakwaan mengatakan Lego adalah ihsan "bongkah mainan plastik kunci kendiri" milik Kiddicraft, yang telah wujud 10 tahun sebelum Lego dicipta, dengan persamaan yang amat ketara.

Pada tahun 1939, seorang ahli psikologi kanak-kanak dan pelopor alat permainan, Hilary Fisher Page, telah membangunkan mainan baru, "Hollow". Bongkah mainan plastik dengan 4 atau 8 kancing ini membolehkan kanak-kanak membina barangan seperti rumah kecil dan pencakar langit.

Kira-kira 8 tahun selepas itu, pengasas Lego, Ole Kirk Christiansen membeli sebuah mesin suntikan plastik. Jurujual itu mendemonstrasikan pelbagai jenis permainan yang boleh dihasilkan dengan beberapa set mainan Kiddicraft. Christiansen kemudian didakwa meniru produk itu secara menyeluruh, termasuk semua pintu dan tingkap kecil yang ada.

Selepas itu, Lego terus dikenali ramai. Pada tahun 2016, pendapatan bersihnya setinggi $3.4 bilion. Malangnya, Page disahkan membunuh diri pada tahun 1957, selepas syarikatnya tidak berjaya diselamatkan lagi.

Sebaik ditayangkan di pawagam pada tahun 2009, Avatar berjaya mengumpul kutipan pecah panggung $2.7 bilion. Tetapi, ramai penonton mengatakan ia jelas meniru filem-filem terdahulu seperti "Dances With Wolves", "FernGully: The Last Rainforest" dan "Pocahontas".

Selain peminat filem dan pengkritik, penulis skrip turut seorang demi seorang menyaman penulis dan pengarah filem Avatar, James Cameron. Salah satu dakwaan plagiarisme yang dibahas secara meluas, dimana penulis skrip Bryant Moore menegaskan Avatar adalah gabungan dua skripnya berjudul "Aquatica" dan "Descendants: The Pollination".

Pada tahun 2011, Moore memfailkan tindakan undang-undang terhadap Cameron, Lightstorm Entertainment dan Twentieth Century Fox Film Corporation, atas tuntutan hak cipta, dengan menuntut kerugian berjumlah $2.5 bilion.

Moore menyerahkan skripnya kepada Lightstorm Entertainment milik Cameron pada tahun 1993 dan 1994. Malangnya, beliau diberitahu syarikat itu tidak berminat dengan cadangannya.

Menurut Cameron pula, ianya sekadar dakwaan kosong, dengan menggunakan pengakuan bersumpah menerusi 45 halaman sebagai bukti. Beliau memperincikan bagaimana Avatar dikonsepsikan, yang berjaya digunakan dalam sebuah tuntutan mahkamah plagiarisme sebelum itu.

Pada tahun 2014, mahkamah menafikan tuntutan hak cipta dari Moore dan kes itu digugurkan.

Pada Mac 2017, Snapchat bernilai $33 bilion. Namun, tidak ramai tahu detik-detik sukar dilalui syarikat itu sebelum menempa kejayaan. Snapchat menghadapi tuntutan mahkamah yang sama seperti Facebook, iaitu tentang siapa pencipta sebenar aplikasi perkongsian foto berkenaan.

Pada musim panas tahun 2011, tiga sahabat iaitu Evan Spiegel, Bobby Murphy dan Reggie Brown yang merupakan bekas pelajar di Universiti Stanford, muncul dengan idea untuk sebuah aplikasi "sexting".

Mereka tidak lama kemudian menyedari ia akan menjadi sangat berjaya. Tetapi, trio itu berpecah apabila Brown terdengar perbualan antara Spiegel dan Murphy, yang mahu menggulingkannya dalam perniagaan tersebut.

Brown membalas dendam dengan menahan dokumen paten milik Snapchat dari Spiegel. Beliau kemudiannya menyaman Spiegel dan Murphy untuk sahamnya dalam syarikat berkenaan.

Brown mendakwa beliau merupakan pencipta konsep dan logo "hantu" Snapchat, selain mengambil Murphy untuk menyertai trio itu.

Tuntutan mahkamah yang berlangsung selama setahun setengah ini diakhiri dengan bayaran $158 juta oleh Snapchat kepada Reggie Brown pada tahun 2014. Sehingga kini, Spiegel dan Murphy masih memiliki Snapchat.

Finding Nemo, kisah seekor ikan badut yang mencari saudaranya yang hilang, dengan bantuan hidupan laut yang lain. Filem ini merupakan antara filem animasi yang paling disukai ramai dan berjaya menerima banyak pengiktirafan.

Filem yang dihasilkan oleh Pixar ini didakwa meniru sebuah buku "Pierrot: The Poison Clown" yang kelihatan seperti sebuah buku gambar yang "tangkap muat". Namun, itulah sebab mengapa pengeluarannya dihentikan oleh pemilik kedai buku di Perancis ketika "Finding Nemo" ditayangkan pada tahun 2003.

Pada tahun 1995, seorang penulis kanak-kanak Perancis, Franck Le Calvez menulis skrip yang dipanggil "Pierrot the Clownfish". Beliau membayangkannya sebagai sebuah filem animasi dan berjaya diketahui beberapa pembikin filem. Malangnya, tiada siapa yang berminat untuk membangunkan idea itu. Akhirnya, Le Calvez menggunakan wang simpanannya untuk menerbitkan sendiri kisah itu menerusi sebuah buku kanak-kanak berilustrasi pada tahun 2002.

Le Calvez berjaya menghebahkan karyanya, dengan harapan terdapat studio filem yang menyukai dan mengadaptasikannya sebagai sebuah filem. Setahun kemudian, beliau terkejut apabila filem "FInding Nemo" muncul di pawagam dan membuat hasil kutipan jutaan dolar, tanpa namanya diberikan kredit.

Walaupun para pembikin filem itu menegaskan tidak pernah melihat skrip "Pierrot the Clownfish", terdapat persamaan ketara antara kedua-dua karya tersebut yang mustahil suatu kebetulan. Kedua-dua Nemo dan Pierrot adalah ikan badut yang tinggal di sebuah anemone. Kedua-dua watak itu kehilangan ibu bapa kepada pemangsa, iaitu bapa Pierrot dan ibu Nemo. Mereka kemudiannya terpisah dari yang lain dan bertemu semula.

Fokus "FInding Nemo" selepas itu beralih kepada bapa Nemo, Marlin. Namun, persamaannya masih terus berkembang. Marlin dan Pierrot kedua-duanya bertemu dengan surgeonfish (watak "Dory" dalam "Finding Nemo"), bersama dengan watak-watak hidupan laut yang lain, termasuk cleaner shrimp.

Le Calvez membawa kes tersebut ke mahkamah, dimana para peguam Disney mengalahkan beliau dengan mudah, seperti yang dijangkakan. Akhirnya, pihak mahkamah memihak kepada Disney dengan alasan yang munasabah, iaitu Pierrot dan Nemo adalah dua watak yang berbeza.


Mengapa Kita Selalu Gagal Melepasi Proses Temuduga Mencari Pekerjaan?

Dalam hidup kita, ada banyak situasi di mana kita perlu membentang maklumat-maklumat tentang hidup kita yang diperlukan untuk penilaian orang lain. Terutamanya semasa anda memohon pekerjaan. Resume menjadi dokumen sokongan bagi memudahkan kita menjelaskan siapa kita dan kenapa kita layak menjawat jawatan tersebut, namun penilaian tetap dibuat berdasarkan bagaimana reaksi dan perlakuan kita semasa

Tahukah anda, ada perbezaan besar di antara cara kita menilai diri kita sendiri berbanding penemuduga, setiap kali sesuatu temuduga itu berlangsung. Perbezaan besar dalam bentuk psikologi inilah yang kerap menjadi punca kenapa kita selalu gagal temuduga.

Dalam satu kajian tahun 2012 yang diterbitkan dalam Journal of Consumer Research, tulisan Kimberlee Weaver, Stephen Garcia dan Norbert Schwartz dari University of Chicago, mereka mendapati wujud satu paradok yang membezakan cara kita menilai diri kita dan individu lain menilai diri kita. Perbezaan itu dikategorikan dalam dua kumpulan.

Kaedah pertama adalah dengan menggunakan kaedah penambahan atau additive di mana data individu digabungkan dalam membentuk satu penilaian secara menyeluruh. Andaikan seseorang perlu menilai individu lain menggunakan kaedah additive, data yang terkandung dalam bentuk resume akan banyak membantu seseorang melakukan penilaian lebih positif, kerana resume pasti hanya akan mengandungi maklumat yang kita berani letak dengan tujuan untuk menambah nilai diri kita.

Kaedah kedua pula adalah kaedah purata atau averaging yang membuatkan seseorang individu akan memandang negatif mana-mana maklumat positif yang didapati tidak setara dengan maklumat positif lain yang lebih penting, sehinggakan tahap persepsi seseorang berubah menjadi lebih rendah daripada biasa.

Dalam kajian tersebut, mereka mendapati kerap berlaku satu perkara yang tidak dijangka berlaku dalam setiap temuduga dan interaksi calon dengan penilai yang digelarkan 'presenter's paradox.'

Apa yang selalunya berlaku dalam sesuatu temuduga, pemohon akan menggunakan kaedah additive; menceritakan pelbagai perkara positif tentang diri sendiri, sehinggakan menyebut perkara-perkara yang kurang relevan yang pemohon rasakan perlu disebut, dengan harapan penilai akan lebih terpikat.

Berlainan pula dengan penilai-penilai yang menjadi peserta kajian, dilihat lebih kerap menggunakan kaedah purata atau averaging, dengan tidak mengambil kira maklumat positif yang dirasakan tidak menarik atau perlu, sebagai maklumat yang hanya akan merendahkan lagi peluang untuk seseorang pemohon diterima.

Dalam kajian yang mereka jalankan menggunakan teknik pemasaran sebagai eksperimen, peserta yang bertindak sebagai ejen jualan diminta untuk memilih apakah kaedah jualan sebuah pemain audio digital yang lebih berkesan.

Ada dua pilihan berbentuk positif diberikan yang dirasakan efektif, sama ada storan lebih besar atau muat turun satu lagu secara percuma. Peserta diminta memilih kaedah mana yang dirasakan lebih berkesan dalam meningkatkan jualan pemain audio tersebut.

Penyelidik meletakkan storan lebih besar sebagai lebih positif berbanding muat turun lagu walaupun kedua-duanya positif, kerana kos yang diperlukan untuk menambah storan lebih tinggi berbanding memberi muat turun satu lagu secara percuma.

Hampir 90% peserta memilih menjual pemain audio dengan muat turun satu lagu lebih berkesan pada mereka.

Sebagai imbangan eksperimen, kumpulan kedua diwujudkan untuk bertindak sebagai panel penilai, bagi menetapkan harga yang mereka rasakan sesuai untuk pemain audio yang sama. Perbezaan kali ini, kumpulan kedua ini dibahagikan kepada dua, dengan satu kumpulan menetapkan harga pemain audio itu tanpa pakej tambahan dan kumpulan lagi satu menetapkan harga pemain itu dengan satu muat turun lagu secara percuma.

Majoriti peserta kajian didapati sanggup membayar harga lebih tinggi bagi pemain audio sahaja, jika dibandingkan dengan pemain audio beserta pakej muat turun lagu secara percuma.

Eksperimen itu menunjukkan apabila seseorang itu mempersembahkan sesuatu seperti kumpulan ejen jualan - kita lebih cenderung untuk mempersembahkan sesuatu yang kita sendiri rasakan menarik.

Apabila seseorang itu menilai sesuatu pula, kita akan jadi lebih skeptik dan tidak mudah terpedaya dengan 'pakej-pakej' yang ditawarkan kerana kita hanya berminat tentang perkara yang benar-benar penting. Majoriti sanggup meletakkan harga yang lebih tinggi untuk sesuatu yang dirasakan keperluan. Muat turun lagu percuma walaupun kelihatan menarik, langsung tidak membantu menaikkan nilai pemain audio, malah menurunkan nilainya pula kerana dirasakan tidak perlu dimasukkan ke dalam pakej jualan.

Kajian ini mampu memberikan panduan yang amat berguna bagi mereka yang sedang memohon pekerjaan atau kerap mempersembahkan sesuatu kepada orang lain dalam pekerjaan, seperti jurujual atau ejen pemasaran; apabila kita membentang sesuatu, ingatlah individu lain secara automatik menilai pembentangan kita secara keseluruhan dan kesesuaiannya dengan diri mereka, bukan menurut ciri-ciri positif yang kita rasa penting pada perspektif kita.

Rahsianya, kejayaan kita dalam sesuatu temuduga tidak bergantung dengan berapa banyak aspek positif yang kita persembahkan dalam sesi temuduga itu, tetapi bergantung kepada bagaimana kita akan memenuhi keperluan pihak penemuduga. Itu yang mereka nak dengar.

Jadi fokuskan persembahan kita pada perkara yang penting sahaja. Contohnya, perkara yang kita dapat sumbangkan kepada organisasi tersebut dan apa relevannya kemahiran kita dengan organisasi pihak penemuduga, tanpa rasa perlu kita ceritakan perkara-perkara positif yang tidak ada kaitan.

Bercakap tentang kemahiran berbahasa yang tidak penting, kemampuan kita berenang, projek-projek tidak berkait atau kisah-kisah pengalaman-pengalaman kerja yang tiada kaitan dengan bidang dipohon, walau sepositif mana pun pengalaman kita  - lebih baik disimpan untuk waktu lain yang lebih sesuai bagi meningkatkan peluang permohonan kita berjaya.


Pulau Kanibal - Peristiwa "The Hunger Games" Semasa Zaman Joseph Stalin

Pernah baca novel atau menonton filem "The Hunger Games"? Secara mudahnya, The Hunger Games adalah sejenis permainan berkonsepkan survival dimana setiap karakter perlu mempertahankan diri atau membunuh karakter atau musuh lain untuk terus hidup. Dalam kata lain, anda harus membunuh jika tidak mahu dibunuh.

Konsep permainan yang dipaparkan dalam The Hunger Games ini seakan-akan hanyalah rekaan dan fantasi semata-mata. Walau bagaimanapun, itulah keadaan sebenar yang berlaku sewaktu pemerintahan diktator Soviet Union, Joseph Stalin. Kisah ini dikatakan berlaku di Pulau Nazino, sebuah kawasan pulau terpencil yang terletak di Siberia.

Sebelum ini kami pernah menulis mengenai Joseph Stalin. Beliau merupakan seorang yang kejam dan tidak akan teragak-agak untuk membunuh sesiapa sahaja yang dirasakan boleh mendatangkan ancaman kepada kedudukannya. Pegawai yang didapati mendatangkan ancaman kepadanya akan dipecat, dipenjarakan dan ada antaranya yang dibunuh.

Antara tindakannya bagi mengurangkan tentangan daripada pihak yang mengancam keselamatannya adalah menghantar mereka jauh ke Siberia. Dikatakan beribu-ribu orang telah dihantar ke Siberia atas alasan yang tidak munasabah antaranya tidak menunjukkan identiti pengenalan diri dan kesalahan-kesalahan kecil yang lain.

Pada bulan Mei 1953, kira-kira 5000 orang telah dihantar ke sebuah pulau terpencil bernama Pulau Nazino. Ketika itu, pihak berkuasa tempatan tidak mempunyai pengalaman dan kemampuan logistik untuk urusan penghantaran 5000 orang tersebut ke Pulau Nazino dan 27 orang telah mati dalam perjalanan.

Pulau itu sepatutnya dijadikan sebagai sebuah kem tahanan buat para pesalah. Mereka sepatutnya dikerah untuk bercucuk tanam untuk menyara kehidupan sendiri dan tidak mengharapkan bantuan makanan daripada pihak berkuasa. Malangnya, pihak berkuasa tidak menyediakan segala peralatan untuk bercucuk tanam. Malah, tempat perlindungan juga tidak disediakan buat mereka. Dengan keluasan pulau tersebut yang kecil dan kebanyakan kawasannya berpaya, ianya menyukarkan mereka untuk mencari kawasan berteduh.

Keadaan menjadi bertambah buruk apabila pada 27 Mei, 1200 orang banduan juga telah dipindahkan ke pulau tersebut. Hal ini menambahkan lagi konflik dan ancaman keselamatan kepada mereka yang tiba lebih awal di pulau itu.

Kerana ketiadaan makanan di sana, maka pihak berkuasa telah mula menghantar bantuan makanan berupa tepung. Pada hari pertama bantuan makanan ini dihantar, pihak berkuasa yang menghantar bekalan tepung ini telah diserang oleh banduan yang kebuluran. Perkara yang sama berlaku pada keesokan harinya. Hal ini telah memaksa pihak berkuasa mengarahkan mereka yang berada di pulau ini untuk melantik beberapa orang wakil bagi mengambil bekalan makanan bagi pihak mereka.

Malangnya, wakil-wakil yang dilantik untuk mengambil bekalan tepung ini telah bertindak menyimpannya dan meminta orang ramai membayar bagi mendapatkan tepung tersebut. Hal ini telah menyebabkan konflik dan pergaduhan besar sesama mereka.

Sementara itu, kerana ketiadaan alatan memasak, sebahagian daripada tahanan di pulau ini telah bertindak memakan tepung ini secara mentah dengan mencampurkannya dengan air. Akibatnya, ramai yang jatuh sakit dan cirit birit. Ditambah lagi dengan ketiadaan kemudahan perubatan, ramai yang mati.

Akibat terdesak kerana pelbagai permasalahan yang timbul, ramai tahanan di pulau ini bergaduh dan berbunuhan sesama sendiri. Malah, ketiadaan makanan telah memaksa mereka yang tinggal disini untuk membunuh dan memakan daging tahanan untuk terus hidup. Keadaan pada ketika itu umpana permainan "The Hunger Games" dimana setiap orang perlu membunuh manusia lain untuk makanan dan meneruskan hidup. Akibat daripada peristiwa inilah pulau ini turut diberi gelaran "Pulau Kanibal".

Terdapat juga sebahagian tahanan yang mula membina rakit untuk melarikan diri daripada pulau ini. Malangnya, kebanyakan rakit ini tidak mampu bertahan di lautan yang luas dan akhirnya karam. Ramai yang cuba melarikan diri ini akhirnya mati kelemasan sementara mereka yang berjaya berenang ke Siberia pula biasanya akan dibunuh oleh pihak berkuasa pantai.

Daripada keseluruhan 6000 orang yang dihantar ke pulau ini pada bulan Mei, hanya 2000 orang dilaporkan selamat sehingga bulan Jun. Mereka yang terselamat ini pula kemudiannya telah dihantar ke kem tahanan dan dikerah sebagai buruh paksa. Kisah malang di "Pulau Kanibal" ini mengingatkan kita mengenai kesan buruk pemerintahan diktator.

Kisah tragedi ini telah didokumentarikan antaranya dalam sebuah buku bertajuk "Cannibal Island Death in a Siberian Gulag" dan juga sebuah filem di Netflix berjudul "The Bad Batch".


10 Iklan Bola Sepak Terbaik Sepanjang Masa

Ramai orang gemar memperkatakan tentang sesuatu yang suatu ketika dahulu adalah lebih menarik, terutamanya dalam sukan bola sepak.

Banyak nostalgia yang mengisahkan bagaimana dahulu ia adalah lebih sukar, peminat yang membanjiri stadium juga lebih fanatik, dan segalanya adalah lebih baik.

Walaupun tidak semuanya benar, tetapi satu perkara yang mungkin semua peminat bersetuju adalah iklan yang mempromosikan bola sepak suatu masa dahulu adalah lebih baik berbanding apa yang dihasilkan pada masa kini.

Era 90-an dan juga awal 2000 menyaksikan kebanjiran iklan bola sepak yang kreatif, yang dikuasai oleh Nike, Pepsi dan lain-lain penaja sukan yang utama, yang sukar ditandingi oleh iklan-iklan yang ada pada hari ini dari segi kualitinya.

Jadi untuk mengimbau semula zaman yang kegemilangan tersebut, mari kita saksikan 10 iklan bola sepak paling menarik dan terbaik yang pernah dihasilkan.

Luis Figo, Ronaldo, Ronaldinho dan banyak lagi bintang bola sepak lain menampilkan aksi penuh dengan 'skil' yang menarik dalam usaha mereka memenangi bola walaupun perlawanan sebenarnya belum bermula. Paling menarik dan juga melucukan adalah penamatnya, yang pasti langsung tidak dijangka oleh sesiapa sahaja.

Pertembungan epik antara dua kuasa besar bola sepak ini ditonjolkan dengan cara yang sangat menarik. Berlatar belakangkan zaman 'cowboy', 'cameo' dari Rivaldo, dan juga kemunculan saat akhir oleh Roberto Carlos menambahkan lagi keunikan hasil kerja Pepsi ini.

Pada tahun 1996, Nike telah membayar sejumlah wang yang besar untuk menjadi penaja kepada pasukan kebangsaan Brazil. Kemudian mereka dengan segera menghasilkan satu iklan mengenai bola sepak Samba yang begitu sinonim dengan negara tersebut. Mereka berjaya menggarapkan segalanya yang unik tentang bola sepak Brazil dalam rakaman ini untuk tontonan peminat dari seluruh dunia.

Penjahat, api, lagenda, dan Colloseum? Usaha yang klasik oleh Nike ini mengisahkan bagaimana bola sepak cuba diselamatkan dari kuasa jahat. Ia memiliki segalanya yang ingin kita lihat dalam iklan bola sepak.

Sebelum Cristiano Ronaldo, sebelum Lionel Messi - malah sebelum Ronaldinho, bola sepak memiliki David Beckham. Wajah yang sangat terkenal dalam pengiklanan untuk mempromosikan bola sepak ini dipilih bersama beberapa lagi pemain yang seangkatan dengannya untuk membintangi pengembaraan epik hasil buah tangan Pepsi.

Tiada yang lebih mengagumkan kita selain dari menentukan nasib kita sendiri, dan itulah yang cuba disampaikan oleh Nike dalam iklan 'Write The Future' sempena Piala Dunia 2010 di Afrika Selatan. Mereka menggunakan kebijaksanaan dari pemenang anugerah Oscar iaitu Alejandro González Iñárritu dan juga menampilkan tetamu istimewa seperti Kobe Bryant dan Homer Simpson.

Adidas bersiap sedia untuk Piala Dunia 2006 di Jerman dengan 'menghidupkan' semula lagenda-lagenda bola sepak. Bahagian yang paling menarik mungkin adalah di samping nama-nama besar seperti Franz Beckenbauer dan Michael Platini, Adidas turut menyenaraikan Jermain Defoe dan Damien Duff dalam klip video ini.

Sebelum 'meriahnya' media sosial dan 'Career Mode' dalam permainan FIFA yang seakan realistik, Nike membawa kita ke dalam pengembaraan seorang bakat yang tidak dikenali kepada seorang bintang global dalam bola sepak melalui 'The Next Level.' Anda boleh meneka usia iklan ini kerana Arsene Wenger masih lagi pengurus yang menjadi pilihan, dan Belanda masih lagi kuasa besar bola sepak.

Tidak pernah ada dan mungkin tiada lagi kempen yang lebih menarik berbanding siri Joga Bonito oleh Nike menjelang Piala Dunia 2006 yang dohiskan oleh Eric Cantona. Dan yang paling menarik antara semua siri yang ada ialah episod ini yang menampilkan keaslian, keseronokan yang tidak terbatas dalam bola sepak melalui kaca mata Ronaldinho yang masih muda.

Segalanya tentang 'Secret Tournament' oleh Nike adalah sempurna. Muzik latar yang diinspirasikan dari Elvis Presley, lokasi kapal yang dirahsiakan, aksi hos dengan tongkatnya dan juga penuh dengan skil-skil yang mengujakan. Dikomersialkan pada tahun 2002, ia benar-benar menampilkan zaman kegemilangan pengiklanan bola sepak dan mungkin tiada lagi yang setanding dengannya di masa akan datang.


Apa Akan Terjadi Sekiranya Semua Lipas Pupus?

Lipas adalah antara serangga malang yang paling dibenci manusia. Ada sesuatu tentang serangga ini yang membuatkan ramai berasa tidak selesa akan kehadirannya, membuatkan ramai menari dan berlari ketakutan jika ia berada berdekatan kita. Ibarat nampak hantu.

Sebenarnya, kebanyakan jenis lipas tidak berkemampuan untuk menyakiti kita dari segi fizikal, dari segi mental, mungkin. Sebut saja lipas, di mana sahaja di dunia, tiada siapa yang menggemari akan serangga ini.

Terdapat sekitar 5,000 hingga 10,000 spesis lipas di seluruh dunia. Percaya atau tidak, sesetengah daripadanya mempunyai fizikal yang agak cantik dan menarik. Terdapat juga beberapa spesis yang mempunyai kemampuan bercahaya di dalam gelap.

Walaubagaimanapun, hanya beberapa spesis sahaja berkeliaran di sekitar rumah dan menakutkan kebanyakan kita. Antara spesis lipas seperti ini termasuklah Blattella germanica (German), Periplaneta americana (American), Supella longipalpa (coklat) dan Blatta orientalis (Oriental).

Ramai daripada kita berpendapat betapa bagusnya sekiranya bumi ini bebas daripada makhluk ini. Terdapat banyak mitos dan teori tentang lipas yang kerap kali kita dengar. Contohnya, lipas boleh bertahan dan terus hidup sekiranya berlaku letupan nuklear.

Betul atau tidak tentang persoalan ini bukanlah fokus artikel pada kali ini. Namun, katakanlah tiba-tiba semua lipas mati secara serentak dan pupus, apakah kesannya?

Srini Kambhampati, seorang profesor dan ketua jabatan biologi di University of Texas telah membuat kajian tentang persoalan di sebalik kepupusan lipas dan kesannya.

Terdapat beberapa hidupan seperti tikus contohnya yang menjadi pemangsa kepada lipas. Yang lebih menarik, terdapat juga segolongan manusia di beberapa negara yang turut menjadikan lipas sebagai salah satu daripada makanan kegemaran mereka.

Walaupun begitu, tikus dan manusia tidak akan pupus dengan kepupusan lipas, namun, sedikit sebanyak golongan yang terlibat akan turut terkesan.

Yang paling terkesan akan hilangnya lipas dari muka bumi adalah sejenis tebuan parasit, yang bergantung sepenuhnya kepada lipas untuk terus hidup. Tanpa lipas, pasti tiada telur lipas untuk diparasitkan oleh tebuan berkenaan.

Realitinya, boleh dikatakan kita sebagai manusia langsung tidak kisah akan kepupusan lipas.

Namun, kepupusan lipas akan memberikan kesan kepada haiwan-haiwan seperti kucing, serigala, koyot, sesetengah reptilia & mamalia, burung helang dan beberapa spesis burung lain yang memburu lipas.

Mungkin haiwan-haiwan ini tidak bergantung sepenuhnya kepada lipas sebagai makanan, dan tidak akan pupus, namun jumlahnya pasti akan berkurang. Rantai makanan pasti akan turut terkesan dan menjadi kurang seimbang.

Kebanyakan spesis lipas tinggal di kawasan panas beriklim tropika seperti hutan tropika, jauh daripada manusia. Lipas-lipas ini menjadikan kayu-kayu dan daun-daun reput sebagai makanan.

Tahi lipas hasil daripada perkumuhan makanan berkenaan mengandungi organik dan nutrien seperti nitrogen, yang kemudiannya kembali ke dalam tanah. Nitrogen penting dalam pertumbuhan pokok yang menjadi nadi hutan. Tanpa pokok, manusia turut akan terkesan.

Dalam kata mudah, kepupusan lipas akan memberikan kesan yang mendalam kepada kesihatan hutan dan secara tidak langsung kepada kehidupan di hutan berkenaan, dan seluruh ekosistem dunia.

Kesimpulannya, kita, iaitu manusia sebagai salah satu makhluk di bumi, amat memerlukan lipas untuk terus hidup selesa.


Kisah Disebalik Penghasilan Filem Propaganda Komunis di Korea Utara

Dengan pengamalan sistem pemerintahan diktator di Korea Utara, kerajaan sentiasa memantau dan mengehadkan setiap pergerakan rakyatnya. Selain itu, pihak pemerintah juga mengehadkan pendedahan setiap rakyatnya kepada pengaruh luar, antaranya mengharamkan filem daripada luar negara dan melarang pemakaian baju atau seluar fesyen barat, antaranya jeans.

Di kaca televisyen juga, hanya rancangan yang pro-pemerintah sahaja yang akan dipaparkan. Filem-filem propanda juga ditayangkan bagi memberi gambaran bahawa pengaruh luar sentiasa buruk dan pemerintah merupakan penyelamat bagi setiap rakyat.

Kim Jong-il, iaitu bapa kepada pemerintah Korea Utara sekarang Kim Jong Un merupakan seorang peminat-peminat filem dari barat dan gemar menghasilkan filem-filem propaganda. Walaupun Korea Utara mempunyai peraturan keras mengharamkan kemasukan filem-filem Barat, beliau mempunyai agen khas yang ditugaskan untuk menyeludup masuk filem-filem dari Barat ini.

Malah, menurut laporan beliau dikatakan mempunyai 15000 koleksi filem-filem dari Barat dan antara filem yang digemarinya adalah filem James Bond dan Rambo.

Selain minat terhadap filem-filem Barat, Kim Jong-il juga dikatakan mempunyai minat untuk menghasilkan filemnya sendiri. Beliau turut bernasib baik apabila bapanya telah memberikan beliau kepercayaan dengan melantiknya sebagai seorang Pengarah dalam bahagian perfileman di Jabatan Penyiaran dan Propaganda Korea Utara.

Filem-filem yang dihasilkan pada peringkat awal banyak tertumpu kepada penentangan pemerintah terdahulu terhadap Jepun di Manchuria pada tahun 1930-an. Walaupun filem ini berjaya mencapai matlamat dan objektif sebenar ianya ditayangkan, beliau dapati filem ini kurang mendapat perhatian daripada golongan muda. Beliau dapati bahawa barisan pelakon dan krew filem tersebut terlalu kaku dan tidak sehebat pelakon dari Barat.

Pada ketika itu, Kim juga turut meminati seorang pengarah dan produser filem dari Korea Selatan, Shin Sang-ok. Shin merupakan seorang pengarah ternama dan dihormati di Korea Selatan yang sudah menghasilkan 60 buah filem. Malangnya, kerjayanya dalam bidang perfileman menghadapi zaman kegelapan apabila studio perfilemannya ditutup kerana mempunyai masalah dengan pihak kerajaan Korea Selatan.

Kim percaya bahawa Shin adalah individu yang dicari-cari dan mampu menyelamatkan industri perfileman di Korea Utara. Maka, beliau telah merancang satu komplot untuk menculik Shin ke Korea Utara.

Untuk menculik Shin, Kim telah menjadikan bekas isteri Shin sebagai umpan. Bekas isteri Shin, Choi Eun-hee yang merupakan seorang pelakon ternama di Korea Selatan telah diberikan tawaran lakonan di Hong Kong. Sebaik sahaja sampai di Hong Kong, Choi telah diculik oleh pasukan agen rahsia Korea Utara.

Shin yang khuatir akan nasib yang menimpa bekas isterinya ituChoi, telah terbang ke Hong Kong untuk mencari bekas isterinya itu. Malangnya, beliau telah diculik oleh pasukan agen Korea Utara. Shin telah berusaha beberapa kali untuk melarikan diri daripada Korea Utara namun tidak berjaya. Akibat tindakannya itu, beliau telah ditempatkan di kem tahanan Korea Utara dan dilayan dengan sangat teruk.

Setelah 4 tahun, pada 1986 Kim percaya bahawa Shin sudah serik dipenjarakan dan sudah bersedia untuk bekerjasama bagi menghasilkan filem terbaru buatnya. Shin dan bekas isterinya, Choi dilepaskan dan dibawa ke meja rundingan untuk berbincang bagi penghasilan filem terbaru. Shin dan Choi masing-masing terkejut apabila melihat satu sama lain buat kali pertama dan tidak mengetahui bahawa mereka berdua mengalami nasib yang sama.

Dalam perbincangan tersebut, Kim telah menjelaskan rancangannya untuk Shin dan Choi. Beliau mahu mereka berdua menghasilkan filem mengenai propaganda komunis. Selain itu, Kim juga meminta kedua mereka membuat pengakuan bahawa kedatangan mereka ke Korea Utara adalah bagi melarikan diri daripada tekanan kerajaan Korea Selatan.

Shin dan Choi setuju untuk memberikan kerjasama dan atas nasihat Kim, mereka berdua akhirnya berkahwin kembali. Walaupun sangat membenci ideologi komunisma, Shin mengakui beliau menerima tawaran untuk menyelamatkan dirinya dan Choi. Kehidupan mereka berubah sekelip mata dan mereka berdua dilayan seperti golongan bangsawan.

Selama beberapa tahun, Shin berjaya menghasilkan 7 buah filem dan antara filem terbaiknya adalah filem terakhirnya yang berjudul Pulgasari. Filem ini adalah hasil cetak rompak filem Godzilla, iaitu sebuah filem popular dari Jepun suatu ketika dahulu.

Bagi menghasilkan kesan filem yang hebat seakan-akan sama dalam filem sebenar Godzilla, maka Kim menggunakan strategi yang sama untuk menculik pasukan pereka kesan khas yang bertugas menghasilkan filem Godzilla. Pasukan ini telah ditipu kononnya mereka akan bekerja di China, walhal mereka kemudiannya diseludup ke Korea Utara.

Walaupun filem Pulgasari tidaklah sehebat filem-filem luar negara, keunikan yang terdapat padanya membolehkan filem ini mendapat perhatian ramai rakyat Korea Utara. Oleh itu, Kim telah bercadang untuk memasarkan filem ini ke pasaran antarabangsa bagi menyebar luaskan propagandanya yang dimuatkan dalam jalan cerita filem ini.

Kim berjaya mengenalpasti sebuah syarikat pemasaran berpangkalan di Austria untuk memasarkan filemnya itu ke pasaran antarabangsa. Tidak lama kemudian, Shin dan Choi telah diterbangkan ke Vienna untuk berjumpa dengan syarikat pemasaran tersebut. Hasil bantuan daripada rakan dalam industri perfileman, mereka berdua akhirnya berjaya melarikan diri daripada kawalan pihak tentera Korea Utara.

Mereka berdua telah melarikan diri ke pejabat Kedutaan Amerika Syarikat dimana mereka telah diberikan perlindungan. Tindakan mereka semestinya menyebabkan Kim bengang dan beliau telah menarik balik tayangan Pulgasari di pawagam sekitar Korea Utara. Akibat daripada tayangan filem ini yang terhad di Korea Utara, maka filem ini dikatakan sangat sukar didapati di luar negara sehinggalah pada tahun 1998 apabila ianya dipasarkan di peringkat antarabangsa.


4 Petunjuk Jelas Lebih Baik Anda Jadi Single Daripada Terus Merana Kerana Cinta

Hubungan cinta memerlukan pengorbanan masa, wang dan emosi yang tinggi apatah lagi apabila kita pula ditakdirkan bertemu dan berkenalan dengan seorang individu yang mempunyai permintaan yang tinggi - dalam erti kata lain 'high maintenance.'

Semakin banyak kita berkorban dalam sesuatu hubungan, tak kiralah dalam ikatan perkahwinan atau sekadar berkenal-kenalan, hubungan itu sudah pastilah akan mengubah hidup kita kepada satu bentuk lain. Pasti ramai yang takut hendak meninggalkan sesuatu hubungan apabila kita sudah banyak menghabiskan tenaga membentuk hubungan itu, apatah lagi dalam perkahwinan - yang akan membabitkan masa depan anak-anak andai perkahwinan itu runtuh.

Bagaimanapun, setiap hubungan itu perlu kita kenali hadnya yang membolehkan kita bersabar, kerana kita sendiri tidak dapat nafikan - ada tahap di mana sesuatu perhubungan itu sepatutnya diakhiri kerana pengakhirannya lebih membawa kebaikan. Berikut adalah 4 tanda sesebuah hubungan itu perlu diputuskan bagi memudahkan individu yang terlibat meneruskan hidup mereka.

Keserasian dalam perkongsian hidup merupakan elemen penting yang selalu ditekankan oleh mereka yang bercinta, tetapi pada akhirnya kebaikan individu itu jugalah yang akan menjadi penghubung kepada hubungan itu. Rasa sayang, mahu berbuat baik sesama pasangan serta sanggup menerima kekurangan seseorang merupakan tunjang utama kekuatan perhubungan. Bagaimanapun, ada ketikanya sesebuah hubungan itu hilang kemanisannya akibat bermacam faktor sehingga kebahagiaan itu digantikan dengan persengketaan yang berpanjangan. Tidak dapat dinafikan bertelagah adalah satu perkara normal - tetapi apabila sesuatu hubungan itu lebih banyak dihabiskan dengan bertelagah tanpa ada rasa ingin berbaik semula - hanya makan hati dan makan dalam yang tinggal bagi mereka yang terlibat. Apabila sudah sampai ke tahap itu dan tidak ada lagi cubaan untuk berbuat baik sesama kita, lebih baik diputuskan saja hubungan itu.

Rasa hormat merupakan kunci kepada perhubungan. Tidak hormat pula wujud dalam pelbagai cara namun tidak ramai yang mampu menafsirkan atau melihatnya dengan betul. Selalunya perasaan hormat mula hilang dengan perbuatan-perbuatan seperti gemar mengkritik, menipu atau lebih teruk lagi, berlaku curang. Perbuatan-perbuatan ini jelas menunjukkan kurangnya rasa hormat pelaku kepada pasangan. Bagi mereka yang sangsi bagaimana hendak mengenali perbuatan tidak menghormati sama ada dilakukan secara sengaja atau tidak, cuba buka komunikasi dengan pasangan anda tentang isu ini. Lihat apa reaksi mereka. Sekiranya mereka bersedia berubah, mungkin masih ada harapan untuk hubungan anda. Bagaimanapun, sekiranya mereka hanya tahu menolak kembali semua kesalahan kepada anda atau tidak mempedulikan pendapat anda, itu satu tanda anda sedang kurang dihormati.

Sebuah hubungan yang baik, kedua-duanya sanggup berkongsi susah dan senang bersama-sama, supaya tidak ada pihak yang rasa terbeban dengan apa yang perlu ditanggung. Apabila sebuah hubungan itu mula renggang, salah satu pihak pasti akan merasa yang dialah yang selama ini menanggung tanggungjawab sedang pihak yang satu lagi lebih banyak menghabiskan masa untuk tujuan sendiri.

Ini akan menyebabkan satu pihak merasa sakit hati dan satu pihak lagi terlalu gemar mengambil peluang. Seandainya anda ingin mengenal pasti status hubungan anda, cuba buat tak tahu tentang perkara-perkara yang selama ini anda lakukan dan lihat apa reaksi pasangan anda. Jika dia mula memikul beban yang dilihat terabai, harapan untuk hubungan anda nampak cerah. Bagaimanapun, sekiranya pasangan anda nampak seperti tidak mahu berusaha dan nampak lebih selesa sebegitu pula, mungkin dia sebenarnya sedang menampakkan hasrat sebenar beliau.

Setiap perhubungan itu unik dan tidak sama namun ada satu persamaan yang perlu ada dalam setiap perhubungan - ruang untuk kedua-dua individu membesar dan mencapai impian mereka. Setiap pasangan perlu menyediakan ruang bagi keperluan dan aspirasi peribadi serta peluang untuk kedua-duanya mencapainya. Hubungan yang tidak seimbang selalunya berat pada sebelah pihak sahaja, dengan satu pihak lagi terpaksa mengorbankan impian mereka.

Apabila seseorang itu merasakan hidupnya seperti dipergunakan dan terpaksa hidup dalam aturan hidup pasangannya pula, ini akan menyebabkan keretakan berlaku. Jika anda rasa anda tiada ruang untuk diri anda sendiri dalam hubungan anda, beranikan diri anda bersuara menyatakan kemahuan anda. Sekiranya pasangan anda enggan atau bertindak balas secara negatif, besar kemungkinan anda perlu membebaskan diri anda daripada hubungan itu agar anda dapat menjana semula identiti anda sendiri tanpa sebarang sekatan.


Kisah Menarik Sejarah Coklat M&M Yang Tidak Diketahui Ramai

Pergi sahaja ke mana-mana kedai runcit, anda pasti pernah melihat coklat M&M, coklat yang menjadi kegemaran ramai tidak kira kanak-kanak mahupun orang dewasa. Bagaimanakah coklat ini begitu popular? Siapakah yang mula-mula mencipta coklat M&M ini?

Sejarah penghasilan coklat ini bermula sejak tahun 1911 lagi. Pada tahun tersebut, Frank C. Mars telah menubuhkan syarikat Mars Incoporated, sebuah syarikat kecil yang menghasilkan gula-gula di bandar Newark, New Jersey. Selain gula-gula, syarikatnya juga menghasilkan makanan berasaskan coklat.

Apabila sudah berumur, beliau merancang untuk bersara dan menyerahkan urusan pengurusan syarikat kepada anaknya. Beliau merasakan anaknya, Forrest Mars merupakan calon terbaik dan telah menghantar anaknya ke luar negara untuk belajar mengenai pengurusan perniagaan.

Ketika berada di luar negara inilah, Forrest Mars terlihat askar British memakan coklat berbentuk gula-gula kecil. Beliau terkejut apabila mendapati coklat tersebut tidak cair apabila diletakkan di atas tangan pada musim panas. Saiznya yang kecil seperti pil juga memudahkan coklat tersebut disimpan di dalam poket.

Rupa-rupanya, itulah coklat Smarties. Satu lagi jenama coklat yang kini merupakan pesaing utama coklat M&M. Dalam kata lain, idea penghasilan coklat M&M sekarang bukanlah idea original Frank, sebaliknya diambil daripada idea coklat Smarties!

Berdasarkan idea yang diperolehinya itu dan ilmu pengurusan perniagaan yang dipelajari, beliau kembali ke Amerika Syarikat untuk mengambil alih pengurusan syarikat daripada bapanya. Selain itu, beliau turut memfailkan paten untuk penghasilan coklat yang disalut lapisan khas seperti Smarties di Amerika Syarikat.

Selain itu, beliau juga tidak bersetuju dengan cara bapanya menguruskan perniagaan di syarikat tersebut. Bagi memastikan syarikat itu terus maju dengan idea-idea baru, Frank telah mencari seorang rakan niaga untuk turut sama membantunya di syarikat tersebut. Maka, bertemulah beliau dengan Bruce Murrie.

Bruce Murrie bukanlah calang-calang orang. Sama seperti Frank, Bruce merupakan anak kepada seorang lagi penghasil coklat terkenal berjenama Hershey's. Bruce juga sama seperti Frank, beliau tidak bersetuju dengan cara perniagaan bapanya jadi beliau merasakan Frank merupakan orang yang paling sesuai untuk bekerjasama dengannya.

Untuk mempromosikan coklat ini, mereka memerlukan satu jenama baru yang lebih segar dan mudah diingati. Pada mulanya, mereka menggunakan nama Mars & Murrie, hasil gabungan kedua-kedua nama akhir Frank Mars dan Bruce Murrie sebelum ianya dipendekkan kepada M&M sahaja sehinggalah ke harini. Nama yang lebih pendek dan mudah diingati.

Sebenarnya, gabungan kedua-dua pemuda ini merupakan satu kerjasama yang sangat istimewa. Jika Frank memiliki paten bentuk coklat yang dilapisi lapisan keras di bahagian luarnya, Bruce pula memiliki paten ramuan menghasilkan coklat terbaik memandangkan beliau merupakan pewaris coklat jenama Hershey's.

Walau bagaimanapun, sejarah M&M tidak terhenti setakat itu sahaja. Pada awal-awalnya, segala-galanya kelihatan sangat sempurna. Jualan M&M terus meningkat apabila mereka telah menjalin kerjasama dengan pihak tentera Amerika Syarikat untuk membekalkan setiap tentera di medan perang dengan bekalan coklat M&M.

Bukan mudah hendak menguruskan sebuah syarikat yang besar. Apabila syarikat M&M semakin besar, Bruce dan Frank seringkali tidak sehaluan dalam membuat keputusan. Kerana konflik antara keduanya yang semakin buruk, Bruce telah mengambil keputusan untuk keluar daripada syarikat dan mengambil semula bahagiannya yang pada ketika itu berjumlah $1 juta.

Dengan keputusan Bruce untuk keluar daripada syarikat M&M, maka Bruce juga telah membuat keputusan untuk tidak tidak lagi menggunakan coklat keluaran Hershey's sebaliknya menggunakan coklat yang dihasilkan syarikatnya sendiri. Semenjak peningkatan popularitinya pada tahun 1950-an, resipi penghasilan coklat M&M tidak banyak berubah sehinggalah sekarang. Walau bagaimanapun, pelbagai perisa baru telah dikeluarkan demi memenuni permintaan pelanggan.


Treadmill: alat senaman yang asalnya merupakan hukuman di penjara.

Bagi mereka yang gemar ke gym, mesti anda pernah cuba berjalan ataupun berlari di atas treadmill. Treadmill yang terdapat di gym sekarang memang betul-betul berbeza daripada treadmill yang pertama kali dicipta pada dua ratus tahun yang lalu.

Pada tahun 1818, seorang jurutera berbangsa British yang bernama Sir William Cubitt telah mereka sebuah alat yang bergelar ‘thread-wheel’ untuk digunakan sebagai alat untuk menghukum dan memulih banduan yang degil pada waktu tersebut.

Banduan akan dikerah untuk memanjat 24 ‘anak tangga’ seperti memanjat tangga. ‘Anak-anak tangga’ ini akan menggerakkan gear yang kemudiannya akan mengepam air atau menghancur dan melumatkan biji gandum. ( atau sekiranya warden yang bertugas pada hari tersebut kejam, para bantuan dikerah untuk memanjat semata-mata tanpa menghasilkan gandum atau air) Daripada konsep inilah treadmill mendapat namanya: tread ialah permukaan atas bagi anak tangga manakala mill merupakan kata kerja bagi perbuatan melumatkan gandum di kilang.

Selama sekurang-kurangnya 8 jam setiap hari, banduan akan dikerah untuk memanjat ‘anak-anak tangga’ ini. Sekiranya anak-anak tangga tersebut merupakan tangga yang menaik, para banduan pada ketika itu dipaksa untuk memanjat setinggi 2200 meter sehari.

Hukuman ini sangat kejam kerana banduan pada ketika itu tidak diberi makan dengan sempurna ( tiada zat dan dalam kuantiti yang tidak setimpal dengan hukuman mereka). Meskipun terdapat ramai banduan yang cedera dan sakit disebabkan hukuman ini, pihak berkuasa dan penjara masih beli dan meneruskan hukuman ini di Britain dan Amerika Syarikat.

Pada tahun 1824, pengawal penjara yang bernama James Hardie telah memuji mesin ini kerana telah berjaya menginsafkan penjenayah dan banduan di New York, Amerika Syarikat. Katanya lagi, mesin ini sangat berkesan, tidak begitu kejam namun cukup untuk menimbulkan rasa gerun dan takut dalam hati para banduan.

Hari berganti bulan dan bulan berganti tahun, pihak warden penjara di Amerika akhirnya berhenti menggunakan treadmill dan menggantikan hukuman memanjat anak tangga ini kepada hukuman yang berbentuk kerja buruh, seperti memetik kapas, memecahkan batu dan sebagainya. Meskipun begitu, penjara di England masih kekal menggunakan hukuman ini sehinggalah pada akhir kurun ke-19 apabila akhirnya pihak berkuasa di England menganggap hukuman ini terlalu tidak berperikemanusiaan.

Mesin tersebut kemudiannya dibiar begitu sahaja sehinggalah pada tahun 1960-an, Dr Kennetch Cooper, ‘bapa konsep senaman aerobik’ akhirnya membuat pertunjukkan tentang kebaikan senaman aerobik. Sejak daripada hari tersebut, treadmill kembali popular dalam masyarakat dunia, namun kali ini bukan sebagai alat hukuman, tetapi sebagai alat senaman.

Jika dahulu para banduan dikerah untuk menggunakan treadmill, namun hari ini, kita dengan sendiri gemar menggunakannya disebabkan manfaatnya kepada kesihatan kita.


Inilah kisah bayi tabung uji yang lahir pada tahun 2017 setelah 24 tahun membeku.

Kisah kehamilan dan kelahiran menerusi kaedah bayi tabung uji, atau nama lainnya, In Vitro Fertilisation bukan lagi asing dalam kalangan masyarakat kita. Malah, penyanyi terkenal tanah air, Datuk Siti Nurhaliza sendiri kini sedang hamil buat kali pertama hasil daripada kaedah ini.

Secara umumya, bayi yang lahir menerusi kaedah IVF ini disenyawakan di luar rahim. Telur dan sperma bakal ibu bapa akan disenyawakan secara banyak kerana keberkesanan kaedah ini bukanlah 100%. Boleh jadi percubaan IVF pertama gagal, jadi embryo yang selebihnya boleh digunakan untuk proses IVF yang kedua, dan sebagainya.

Sekiranya kaedah IVF telah berjaya pada percubaan pertama, apa yang akan dilakukan terhadap embryo yang selebihnya itu?

Seiring dengan perkembangan teknologi, baki embryo yang belum diguna boleh dibekukan untuk kegunaan masa hadapan. Bagi sesetengah negara pula, embryo-embryo yang telah beku itu boleh didermakan kepada pasangan yang mandul.

Inilah kisah seorang bayi yang bernama Emma Wren Gibson, seorang bayi perempuan yang dilahirkan pada tahun 2017 namun disenyawakan 25 tahun yang lalu. Dia juga merupakan pemegang rekod tidak rasmi embryo yang paling lama dibekukan.

Yang lebih unik lagi, ibu angkat yang melahirkan Emma ( bukan ibu kandung yang berkongsi genetik dengan Emma), Tina Gibson hanya ‘setahun lebih tua’ berbanding ‘usia sebenar’ Emma.

Tina Gibson dan pasangannya, Benjamin Gibson sudah 6 tahun mendirikan rumah tangga. Namun, disebabkan masalah kesihatan yang dialami oleh Benjamin, mereka tidak mampu memiliki zuriat. Ayah Emma telah menyarankan pasangan tersebut untuk mengambil ‘embryo’ angkat’. Menerusi program ini, Emma berpeluang untuk memiliki anak angkat dan merasa sendiri proses kehamilan dan kelahiran, meskipun bayi tersebut bukanlah anak hasil perkongsian genetik mereka.

Emma telah dibekukan pada 14 Oktober 1992, ketika Tina berusia 18 bulan. Hampir 25 tahun kemudian, pada 25 November 2017 barulah Emma dilahirkan ke dunia. Meskipun 'usia' Tina dan Emma dekat, mereka tidak berkongsi sebarang pertalian darah, mahupun genetik. Tina hanyalah ibu angkat tumpangan yang melahirkan Emma.

Kewujudan teknologi seperti IVF mampu membantu pasangan yang sudah mendirikan rumah tangga namun masib belum dikurniakan cahaya mata. Tetapi, seperti cerita kelahiran Emma, wujud pelbagai pertikaian mengenai kaedah ini, terutamanya dari sudut pandangan moral.

Tidak salah untuk pasangan mencuba kaedah ini dengan menggunakan telur dan sperma masing-masing, namun pertikaian mula wujud apabila kes unik seperti kelahiran Emma ini wujud. Bagaimana pula pandangan dari sudut agama dan masyarakat kita?

Secara teori, menurut seorang pakar bernama Berry Behr, menerusi Scientific American, embryo yang telah dibekukan boleh bertahan selama hampir dua abad. Meskipun begitu, kaedah ini mampu membuatkan kecelaruan keturunan sekiranya embryo yang dibekukan itu digunakan dalam kalangan ahli keluarga.

Benar, secara teori dan secara saintifik, memang boleh. Namun, hal ini akan menimbulkan kekeliruan yang boleh menganggu ketenteraman minda. Penulis berharap tiadalah kes seperti yang diramalkan oleh pakar ini berlaku dalam kehidupan sebenar kita.


5 Buah Negara Yang Tidak Lagi Wujud Masa Kini

Selain jumlah kematian yang tinggi, peperangan juga boleh menyebabkan kesan buruk kepada ekonomi, alam sekitar dan politik sesebuah negara. Mengikut sejarah juga, peperangan juga boleh membawa kepada pembentukan negara baru, malah boleh juga melenyapkan sesebuah negara,

Kali ini, iluminasi.com ingin berkongsi beberapa buah negara yang pernah wujud pada masa dahulu namun kini sudah hilang daripada peta bumi. Ada antara negara yang pernah wujud satu ketika dahulu yang digabungkan dengan negara lain dan ada yang dipecahkan kepada beberapa buah negara kecil.

Negara Czechoslovakia secara rasminya dibubarkan pada tahun 1993. Czechoslovakia merupakan sebuah negara yang terletak di bahagian tengah benua Eropah dan diwujudkan pada 28 Oktober 1918. Negara ini majoriti rakyatnya terdiri daripada dua golongan terbesar etnik Slavic iaitu Czechs dan Slovaks.

Perang Dunia Kedua dan Perang Dingin telah menyebabkan perpecahan besar politik dan ekonomi negara ini. Revolusi Velvet yang berlaku telah memaksa negara Czechoslovakia berpecah secara aman kepada 2 buah negara yang kini dikenali sebagai Slovakia dan Relpublik Czech.

Yugoslavia adalah sebuah negara besar yang terletak di bahagian timur selatan Eropah. Negara ini meliputi beberapa kawasan seperti Croats, Slovenes dan Serbs yang wujud ketika zaman Empayar Austro-Hungarian. Secara rasminya, negara ini wujud pada tahun 1918 iaitu selepas Perang Dunia Pertama. Kewujudannya pada ketika itu juga diikitiraf oleh banyak negara luar.

Pada tahun 1929, Yugoslavia menukar namanya kepada Kingdom of Yugoslavia. Ianya pernah diserang oleh puak Parti Perikatan dan menghadapi serangan oleh puak pemisah pada tahun 1941 dan 1943. Kewujudan kerajaan berfahaman komunis telah menyebabkan namanya sekali lagi ditukar kepada Federal People's Republic pada 1946.

Pada tahun 1963, negara ini sekali lagi ditukar namanya kepada Socialist Federal Republic of Yugoslavia (SFRY) dengan beberapa pertambahan kawasan baru seperti Zadar, Istria dan Rijeka yang diperolehi daripada Itali. Beberapa krisis politik dan ekonomi, ditambah dengan peningkatan semangat perjuangan nasionalisma telah menyebabkan berlakunya Perang Yugoslav yang membawa kepada perpecahan negara ini kepada 5 buah negara kecil iaitu Croatia, Bosnia & Herzegovina, Serbia, Montenegro dan Kosovo

Kesatuan Sovient Union atau USSR (Union of Soviet Socialist Republics) merupakan sebuah negara atau empayar besar yang diasaskan pada tahun 1922. USSR meliputi 15 buah negara Eurasia dan ibu negaranya terletak di Moscow. Ketika kewujudannya, negara ini merupakan negara terbesar di dunia daripada segi keluasan dan merupakan sebuah negara berfahaman komunis.

Ketika zaman kegemilangannya, USSR merupakan sebuah kuasa besar dunia seperti Amerika Syarikat dan kedua buah negara ini terlibat dalam banyak konflik dan peperangan antara satu sama lain. Satu perjanjian yang ditandatangani pada tahun 1991 secara rasminya mendeklarasikan pembubaran Soviet Union dan pembentukan 15 buah negara iaitu Armenia, Azerbaijan, Belarus, Estonia, Georgia, Kazakhstan, Kyrgyzstan, Latvia, Lithuania, Moldova, Russia, Tajikistan, Turkmenistan, Ukraine dan Uzbekistan

Sebelum wujudnya Jerman yang ada pada masa kini, Jerman dahulunya pernah terbahagi kepada 2, Jerman Barat dan Jerman Timur. Setelah kekalahan Soviet Union pada Perang Dunia Kedua, negara Jerman telah terbahagi kepada 2 iaitu Jerman Timur dan Jerman Barat. Pada masa itu, Jerman Timur dikuasai oleh pihak komunis Soviet Union sementara Jerman Barat pula dikuasai oleh golongan Parti Perikatan.

Pihak Soviet Union telah membina sebuah tembok besar di Berlin yang memisahkan kedua-dua negara ini. Setelah Soviet Union menghadapi zaman kehancuran pada tahun 1990, tembok yang memisahkan kedua-dua buah negara ini akhirnya dirobohkan dan kedua-dua buah negara di disatukan kembali.

Tibet mempunyai sejarah yang sangat panjang tetapi pada tahun 1912, ianya telah diiktiraf sebagai sebuah negara. Dibawah pemerintahan Dalai Lama, ianya merupakan sebuah negara yang tenang, tidak seperti negara bersebelahannya iaitu China.

Walau bagaimanapun, pada tahun 1951 Tibet telah diserang dan dijajah oleh China yang pada ketika itu dipimpin oleh parti berfahaman komunis. Peristiwa ini telah membawa kepada beberapa siri penentangan oleh rakyat Tibet sehinggalah pada tahun 1959. Sehingga kini, sebahagian besar rakyat Tibet masih memperjuangkan kemerdekaan Tibet daripada penguasaan China.


5 Negara Yang Paling Berbahaya Buat Wartawan

Kerjaya seorang wartawan sebenarnya merupakan kerjaya yang terpuji. Mereka sanggup ke seluruh pelosok dunia untuk mencari info-info terkini tentang sesuatu isu. Dalam konflik atau peperangan sekalipun, golongan wartawan sanggup mengambil risiko semata-mata untuk membuat liputan gambaran sebenar kejadian yang berlaku.

Kebiasaaannya, mereka akan diberikan perlindungan khas agar mereka dapat menjalankan tugas dengan sempurna dan memastikan keselamatan mereka. Walau bagaimanapun, golongan wartawan ini juga tidak terkecuali daripada menjadi sasaran pengganas malah ramai yang terbunuh sewaktu menjalankan tugas. Mengikut rekod, sepanjang 10 tahun terakhir ini 960 orang wartawan dilaporkan terbunuh ketika menjalankan tugas di pelbagai buah negara.

Kali ini, pihak iluminasi.com ingin berkongsi senarai 5 buah negara yang merbahaya kepada wartawan. Senarai ini telah disediakan berdasarkan data yang dikumpulkan oleh pihak Committee to Protect Journalists (CPJ). Jumlah kematian yang dicatatkan ini hanya mengambil kira kematian wartawan yang terjadi ketika mereka menjalankan tugas secara langsung di lapangan dari tahun 1992 hingga 2017.

Berada dalam kedudukan ke 5 dalam senarai ini adalah negara Somalia, negara yang sedang bergolak. Daripada 1992 hingga 2017, 52 orang telah dilaporkan terbunuh semasa menjalankan liputan disini. Mengikut rekod, 69% daripada golongan wartawan yang terbunuh adalah pada editor dan wartawan yang membuat liputan siaran langsung.

Hampir separuh daripada pembunuhan ini dilakukan oleh kumpulan pelampau politik bagi menghalang para wartawan daripada menyebarkan berita sebenar kepada masyarakat luar. Buat masa ini, tiada tanda-tanda kes pembunuhan wartawan ini akan berkurangan kerana tiada perlindungan khas yang diberikan oleh pihak berkuasa kepada golongan wartawan ini.

Di Rusia, 70% wartawan yang dibunuh adalah para wartawan yang menulis di akhbar-akhbar utama. Mereka ini biasa menjadi sasaran pembunuh kerana telah mendedahkan kes-kes rasuah, salah guna kuasa politik, jenayah, perang dan bisnes pasaran gelap.

Kegiatan pembunuhan wartawan ini biasanya dilakukan oleh pembunuh upahan yang diupah oleh orang politik atau individu tertentu sebagai amaran kepada syarikat penerbitan agar tidak menerbitkan laporan kesalahan yang dilaporkan.

Mengikut rekod, semenjak 1992, 60 orang wartawan telah dibunuh di Algeria. Dua pertiga daripada pembunuhan ini dipercayai dilakukan oleh individu tidak dikenali yang dilantik sebagai pembunuh upahan.

Negara Algeria sememangnya mempunyai masalah kebebasan bersuara bagi pihak media. Laman-laman web utama yang memaparkan isu semasa telah dihalang untuk diakses oleh penduduk tempatan.

Agak mengejutkan apabila Filipina turut berada dalam senarai ini di kedudukan ke 2. Mengikut rekod, 73 kematian wartawan direkodkan di Filipina sejak 1992. Kebanyakan wartawan yang dibunuh ini adalah mereka yang terlibat dalam membongkarkan masalah korupsi, jenayah, dadah dan politik.

Selain itu, hampir separuh daripada wartawan yang dibunuh ini tidak terus ditembak atau dibom, sebaliknya mereka terlebih dahulu diculik, dijadikan tebusan dan diseksa. Menurut rekod, 69% daripada penjenayah yang melakukan pembunuhan ini dipercayai merupakan pegawai kerajaan yang ingin menutup salah laku mereka atau ketua mereka.

Kedudukan Iraq ditangga teratas negara yang paling merbahaya kepada golongan wartawan bukan sesuatu yang mengejutkan. Peperangan, terrorism dan korupsi menyebabkan 151 orang wartawan telah dibunuh di Iraq semenjak 1992 sehingga 2017.

Majoriti kematian yang dilaporkan adalah kerana terkorban di medan perang dan menjadi sasaran pembunuh. Wartawan yang bekerja dengan stesyen televisyen adalah golongan yang paling banyak dibunuh. Menurut rekod juga, 83% kes pembunuhan mempunyai kaitan dengan kumpulan pelampau politik.


9 Fakta Menarik Tentang Semut Membuktikan Ianya Serangga Yang Hebat

Semut adalah makhluk yang sangat unik. Artikel kali ini berkisar tentang fakta menarik mengenai semut.

Semut mempunyai 2 perut bukan kerana serangga ini tamak. Salah satu daripada perut semut adalah bertujuan untuk menyimpan makanan bagi penggunaannya sendiri.

Satu perut lagi juga berfungsi untuk simpanan makanan, namun makanan tersebut akan dikongsikan bersama semut-semut lain.

Terdapat 2 jenis semut, satu yang mencari makanan dan satu lagi yang bertanggungjawab menjaga ratu semut dan sarangnya. Bagi yang berkhidmat untuk ratu semut, mereka tiada masa untuk mencari makanan.

Semut yang bertugas mencari makanan akan berkongsi makanan yang disimpan di dalam perut kepada semut yang lain. Proses ini dikenali sebagai 'trophallaxis' dan ia membantu sesebuah koloni semut untuk bekerja dengan cekap.

Disebabkan saiznya yang kecil, semut tidak mempunyai ruang untuk menampung sebuah sistem pernafasan yang kompleks seperti manusia. Sebaliknya, ia mempunyai cara bernafas yang tersendiri.

Semut bernafas dengan menyedut oksigen melalui 'spiracles' yang terdiri daripada lubang-lubang yang terletak di bahagian sisi badan.

'Spiracles' ini bersambung dengan sebuah rangkaian tiub yang membantu menyalurkan oksigen ke setiap sel di dalam badan semut.

Pergerakan serangga ini membantu peredaran oksigen melalui tiub, dengan pembebasan karbon dioksida keluar melalui tiub yang sama.

Tidak seperti serangga lain, semut tidak mempunyai telinga. Namun, ini tidak bererti ia pekak. Jadi, bagaimana semut mendengar?

Semut menggunakan getaran untuk mendengar, menggunakan teknik ini ketika keluar mencari makanan atau untuk menggunakannya sebagai isyarat kecemasan.

Semut mempunyai sebuah organ di bawah lutut yang berfungsi untuk memproses getaran yang diterima.

Frasa 'banyak' adalah suatu perkataan yang agak subjektif, dan secara kuantitatif tidak tetap untuk mencerminkan jumlah sebenar serangga ini.

Untuk melihat dari segi perspektif yang lebih tepat, melalui anggaran, terdapat lebih kurang 1 juta semut bagi setiap manusia di dunia. Ini adalah kadar yang diterima pakai setakat ini.

Memandangkan jumlah manusia di muka bumi adalah sekitar 7.6 bilion setakat ini, maka boleh dianggarkan terdapat sebanyak 7.6 quadrilion (x10^15) semut sedang berlegar-legar di planet bumi.

Semut boleh dikatakan sebagai penakluk muka bumi, dengan kewujudan di seluruh dunia. Kecuali di Antartika, Artik dan beberapa buah pulau, terdapat sekurang-kurangnya satu jenis spesis semut telah dijumpai di setiap benua.

Walaupun kecil, semut sebenarnya sangat kuat. Serangga berkenaan mempunyai kebolehan untuk membawa beban yang 10 hingga 100 kali ganda beratnya sendiri.

Jumlah bebanan yang boleh dibawa oleh semut bergantung kepada jenis spesis. Semut jenis 'Asian Weaver' boleh membawa beban 100 kali ganda beratnya sendiri.

Bagaimana semut boleh menjadi begitu kuat? Percaya atau tidak, sebenarnya kekuatan semut adalah disebabkan saiznya yang kecil.

Kajian oleh Arizona State University melaporkan saiz semut yang kecil menyebabkan ototnya mempunyai keluasan keratan rentas yang lebih besar secara relatif kepada badannya.

Ini bermakna serangga ini boleh menghasilkan kuasa yang lebih kuat walaupun hanya dengan penggunaan tenaga badan yang sikit.

Kenyataan ini mungkin kedengaran agak pelik, namun inilah fakta tentang semut. Sesetengah spesis semut, contohnya seperti Polyergus Lucidus adalah antara semut yang memperhambakan semut lain. Mereka adalah semut penakluk.

Polyergus Lucidus akan menyerang koloni semut lain, menangkap dan memaksa bekerja untuk mereka. Proses ini dikenali sebagai 'slave raiding'.

Semut jenis ini mempunyai kebolehan khusus untuk memperhambakan semut dari keluarga spesis yang hampir sama dengan mereka.

Semut penakluk memperhambakan semut yang ditangkap dengan mengerah seluruh tenaga buruh mereka untuk kepentingan sendiri.

Terdapat 2 jenis semut penakluk, 'permanent social parasites' dan 'facultative slave-makers'. Yang jenis pertama itu bergantung seumur hidup mereka kepada semut yang diperhambakan, manakala yang jenis kedua itu tidak bergantung selamanya.

Tidak semua spesis semut boleh berenang. Bagi yang boleh berenang, mereka tidaklah berenang seperti manusia, dengan teknik kuak lentang mahupun lain-lain.

Semut mempunyai kebolehan untuk bertahan di permukaan air dengan menggunakan versi renangan sendiri iaitu dayungan 'doggy paddle', dan berupaya untuk mengapungkan diri untuk tempoh yang lama.

Dalam kata mudah, semut mempunyai ketahanan yang tinggi terhadap air. Bukan sahaja boleh menahan nafas yang lama di dalam air, semut secara beramai-ramai berupaya membentuk pelampung untuk bertahan di atas air.

Mungkin anda merasakan ini adalah mustahil. Namun, ianya adalah benar. Selain manusia, semut adalah satu-satunya makhluk yang membela spesis lain sebagai sumber makanan mereka.

Sebagaimana manusia membeli lembu, kambing, ayam mahupun ikan sebagai sumber makanan, semut juga melakukan perkara yang sama terhadap serangga lain. 'Aphids' atau kutu tumbuhan adalah antara belaan semut yang paling biasa berlaku.

Semut akan melindungi kutu ini daripada pemangsa semulajadi, dan turut memberi perlindungan kepada kutu berkenaan di dalam sarang mereka daripada hujan lebat. Hasilnya, mereka memperoleh bekalan makanan yang berterusan.

Sesetengah spesis semut seperti 'Amazonian' tidak melalui proses biasa untuk membiak, sebaliknya, mereka membiak secara kloning.

Telah dilaporkan bahawa ratu semut dari spesis ini mengklonkan diri mereka untuk membiak, menghasilkan semut berjantina betina. Hasilnya, koloni spesis ini tidak mempunyai semut jantan.


Keju merupakan makanan yang popular di dunia terutamanya di negara-negara Eropah seperti Perancis, Itali dan lain-lain. Untuk pengetahuan anda, keju juga sudah lama dikenali sejak beribu tahun dahulu. Namun, apa yang membezakan antara zaman dahulu dengan sekarang adalah melalui cara pembuatannya.

Jadi, di sini kami ingin berkongsi dengan anda 7 jenis keju yang popular di dunia dan kegunaannya. Hal ini kerana tidak semua makanan sesuai untuk dihidang bersama dengan keju jika anda tidak tahu jenis keju yang mana sesuai untuk digunakan.

Keju Cheddar ini berasal dari England iaitu di sebuah perkampungan Cheddar yang terletak di daerah Somerset dan ia dihasilkan daripada susu lembu. Ia juga merupakan keju yang paling popular di seluruh dunia. Jadi, ia memang mudah didapati di mana-mana pasaraya.

Keju ini mencapai usia matang apabila berusia 9 hingga 24 bulan. Ia mempunyai tekstur yang rapuh dan tergolong di dalam kumpulan keju yang mempunyai kekerasan separa-keras. Warna asalnya adalah daripada putih ke kuning pudar. Adakalanya juga pewarna digunakan untuk memberikan warna kuning keemasan pada keju jenis ini.

Mesti ada antara anda yang gemar untuk letakkan kepingan keju Cheddar ini di atas roti sebagai sarapan pagi. Hal ini kerana teksturnya yang padat dan tidak mudah cair. Oleh itu, ia amat sesuai digunakan sebagai topping biskut, roti, dan pelbagai masakan yang lain.

Keju yang terkenal ini berasal dari Itali kerana ia banyak digunakan dalam penyediaan pizza. Mozzarella merupakan keju yang lembut dan boleh digunakan untuk jangka waktu yang singkat dan tahan lebih lama dengan pengendalian yang betul jika ia menggunakan bekas simpanan vakum. Tetapi, kebiasaannya Mozzarella ini akan digunakan sehari selepas penyediaannya.

Bagi penggemar keju, sudah tentu mereka akan meminta pesanan pizza bersama extra cheese. Mesti anda pernah menarik pizza dan keju yang melekat bersama dan semakin panjang apabila anda menariknya bukan? Selain daripada digunakan dalam penyediaan pizza, Mozzarella juga digunakan dalam variasi makanan seperti roti ‘nan cheese’ dan lain-lain.

Oleh itu, keju jenis ini sesuai digunakan disebabkan ia amat mudah cair pada suhu yang tinggi dan keju ini juga mudah didapati di mana-mana pasaraya kerana harganya juga berpatutan.

Krim keju ini merupakan bahan yang sangat popular dalam baking kek. Ia adalah keju segar yang lembut dan mempunyai rasa yang ringan serta memiliki kandungan lemak yang tinggi. Oleh disebabkan teksturnya yang lembut, ia juga sesuai digunakan untuk sapu atas permukaan roti, dijadikan sebagai inti tart atau pai, atau dimakan bersama-sama buah-buahan.

Krim keju atau cream cheese adalah keju yang sudah ditambah dengan krim yang mempunyai kuantiti lemak susu hampir separuh dari berat bersih sekotak cream cheese. Selain itu, ia juga terdapat dalam dua jenis iaitu double cream cheese yang mengandungi 65% susu dan yang biasa mengandungi 45% susu sahaja.

Parmesan juga merupakan keju yang berasal dari salah sebuah daerah di Itali iaitu Parma dan beberapa kawasan lain. Keju terbaik daripada daerah ini dikenali sebagai "Parmigiano-Reggiano" dan ia merupakan satu pengiktirafan yang dikeluarkan oleh kerajaan Itali itu sendiri. Untuk pengetahuan anda, keju ini dibuat daripada susu segar yang mengandungi protein yang tinggi serta berkarbohidrat, lemak dan zat besi.

Jadi, keju Parmesan yang biasa digunakan di kebanyakan pasaraya adalah dari jenis yang sama tetapi bukan yang berasal daripada daerah Parma ini. Parmesan tergolong dalam kumpulan keju yang keras kerana ia melalui proses pemeraman yang panjang sehingga 2 tahun.

Oleh kerana parmesan merupakan keju yang keras, ia biasanya digunakan dalam bentuk parutan atau dicampur di dalam masakan. Jadi, tidak hairanlah mengapa keju jenis ini banyak digunakan dalam hidangan pasta terutamanya.

Keju Edam ini berasal dari Belanda iaitu sebuah kawasan yang bernama Edam. Ia merupakan antara keju yang tertua iaitu dari tahun 1300 sehingga 1700. Keju ini unik kerana disaluti dengan lilin paraffin dibahagian luarnya. Ia mampu bertahan lama dan menjadi semakin keras mengikut masa.

Oleh demikian, keju ini mudah bagi kegunaan sama ada untuk pelayaran di laut ataupun bagi mereka yang tinggal jauh di kawasan pedalaman. Ia biasa digunakan ketika masih baru dimana teksturnya masil lagi kenyal manakala rasanya lebih lembut, manis dan seperti kekacang. Salutan lilin yang berwarna gelap menunjukkan Edam telah mencapai usia matang sekurang-kurangnya 17 minggu.

Inilah keju Gouda yang berasal dari Belanda dan namanya pula diambil sempena nama sebuah kota di Belanda iaitu Gouda. Ia merupakan keju kuning yang dibuat daripada susu lembu dan dipasarkan di seluruh dunia.

Gouda eksport mempunyai dua jenis iaitu Gouda muda yang berumur antara 1 sehingga 6 bulan, berwarna kuning tua dan disalut dengan lilin parafin berwarna merah atau kuning. Keju ini mudah dipotong dengan alat pemotong keju.

Bagi Gouda eksport yang lebih tua pula memiliki rasa pahit tersembunyi yang tajam, namun masih dianggap lebih berkrim dan dapat juga dilihat jika warna salutan lilin parafin tersebut adalah hitam. Keju dengan rasa kuat ini agak keras dan sukar untuk dipotong dengan alat pemotong keju, tetapi dapat dipotong dengan pisau atau disajikan dalam bentuk potongan dadu bersama berbagai minuman.

Bentuk keju ini mengingatkan kita pada cerita kartun popular suatu ketika dahulu iaitu Tom & Jerry di mana Jerry sangat obses dengan keju tersebut. Comel betul kan?Keju Emmental ini berasal dari Switzerland dan merupakan salah satu keju keras yang cukup popular di seluruh dunia.

Keju ini juga mempunyai keunikannya yang tersendiri kerana ia memiliki bentuk yang unik. Jika dipotong, kita akan dapat lihat lubang-lubang besar yang terbentuk. Selain itu, keju ini juga banyak diminati ramai orang kerana rasanya yang lembut dan aromanya yang lazat.

Keju Emmental dibuat dengan menggunakan susu lembu. Proses pematangan pula dilakukan di ruangan yang cukup dingin selama dua minggu. Kemudian, keju-keju dipindahkan ke ruangan yang lebih hangat selama enam hingga lapan minggu agar terjadi proses fermentasi.

Sepanjang proses fermentasi, keju-keju tersebut akan menghasilkan gas karbon dioksida disebabkan ia tidak dapat keluar melalui kulit keju yang tebal. Oleh itu, lubang-lubang yang terbentuk daripada keju Emmental ini adalah hasil dari gas karbon dioksida tersebut.

Di samping itu, warna keju ini adalah krim pucat atau kuning, manakala kulitnya berwarna coklat kekuning-kuningan. Oleh kerana ia mudah meleleh, keju Emmental sering digunakan untuk roti lapis bakar, fondue, quiche dan burger keju.

Ini sahaja yang dapat kami kongsikan kepada anda. Semoga artikel ini bermanfaat untuk anda.


Dulu Pembunuh Upahan Pablo Escobar, Kini Selebriti Youtube : John "Popeye" Velásquez

Pablo Escobar merupakan antara penjenayah yang paling dahsyat dan kejam pada abad ke-20. Bagi yang tak mengenali, Pablo merupakan Raja Dadah Colombia yang pada satu ketika bertanggungjawab ke atas 80% daripada kokain yang diseludup masuk ke Amerika Syarikat.

Beliau sangat berpengaruh di Medellin, Colombia dan mempunyai pengikut yang tersangat ramai. Dan antara salah seorang pengikut setia Raja Dadah ini yang masih hidup adalah John Jairo Velasquez atau lebih dikenali sebagai Popeye.

Sepanjang Pablo Escobar menjadi kuasa yang paling kuat di Colombia, Popeye telah mengambil nyawa kira-kira 300 ratus orang dengan tangannya sendiri, termasuk anggota polis.

Beliau juga malah telah mengarahkan lebih daripada 3,000 pembunuhan, dan menjadi dalang kepada hampir 200 pengeboman di sekitar negara itu ketika kartel dadah itu sedang berperang dengan kerajaan Colombia.

Popeye juga individu yang bertanggungjawab dalam kes penculikan Peguam Negara Carlos Mauro Hoyos pada tahun 1988, dan mengaku membunuh ahli politik tersebut.

Kerjaya sebagai pembunuh upahan Popeye bermula ketika beliau hanya berusia 17 tahun. Ketika itu Popeye menyertai sekolah polis Colombia, dan berhenti serta-merta untuk menjadi pengikut Pablo Escobar.

Tugas awal Popeye adalah menjadi pengawal keselamatan salah seorang perempuan simpanan Pablo. Dan selepas hubungan Pablo dengan individu tersebut berakhir, Popeye masih dikekalkan sebagai pengikut Pablo.

Ketika berkhidmat, Popeye memberitahu bahawa beliau tidak berasa menyesal, kerana beliau harus membunuh sesiapa sahaja yang harus dibunuh mengikut arahan Pablo.

"Saya merupakan pembunuh profesional. Apabila saya menjalankan tugas, saya tak rasa apa-apa. Tiada rasa malu, sedih, mahupun gembira. Ia hanya seperti hari-hari biasa di pejabat dan menurut perintah Don Pablo. Bunuh adalah perkara yang mudah.

Saya berada di medan perang dan mereka membunuh keluarga, rakan dan teman sekerja. Saya menjumpai mereka dengan kepala, tangan dan anggota lain dipotong.

Mereka memasukkan rakan-rakan saya dalam tempat bakar, buang rakan saya dari helikopter berketinggian lebih dari 1,000 kaki ke dalam hutan. Ada rakan-rakan saya yang digerudi gigi, lutut dan juga otak," - John "Popeye" Velasquez

Selepas hampir 13 tahun berkhidmat untuk Pablo, Popeye akhirnya menyerah diri kepada pihak berkuasa pada tahun 1992, setahun sebelum Pablo dikesan oleh pihak polis yang berakhir dengan Raja Dadah itu ditembak mati di atas bumbung rumah persembunyiannya.

Walaupun terlibat dalam beratus-ratus pembunuhan, penculikan dan pengeboman, Popeye hanya dijatuhkan hukuman atas kesalahan membunuh calon presiden Colombia Luis Carlos Galan pada 1989.

Akibat kesalahan tersebut, beliau meringkuk dalam penjara selama 23 tahun 3 bulan dan telah dibebaskan pada tahun 2014 ketika berusia 52 tahun.

Kini selepas bebas di dunia luar, Popeye berhasrat untuk menjadi selebriti Youtube, dalam usaha untuk menebus kembali hidupnya. Misi utama Popeye adalah ingin memberi amaran kepada golongan belia supaya menjauhkan diri daripada kehidupan jenayah, melalui saluran Youtubenya, Popeye Arrepentido yang bermaksud "Popeye yang menyesal".

Namun niat baik Popeye tidak begitu lancar kerana dikatakan menyebabkan gangguan dan menyinggung perasaan sesetengah saudara mara mangsa-mangsanya. Kini akaun Youtubenya mempunyai 593,312 pengikut dan menjadi selebriti sekelip mata. Beliau juga menjana pendapatan melalui usaha ini.

Dalam salah satu videonya terdapat rakaman detik perlahan peluru berterbangan yang seolah-olah mengangkat jenayah tersebut, namun ia hanya untuk menarik perhatian golongan muda.

"Terdapat perasaan ingin tahu yang tinggi mengenai pembunuhan-pembunuhan tersebut oleh orang ramai, terutama dari golongan muda," terang Popeye.

Dalam satu videonya lagi, Popeye ditanyakan soalan oleh abang kepada salah seorang anggota polis yang terbunuh, bilakah masanya beliau akan bertemu dengan keluarga mangsa-mangsanya.

"Ia merupakan satu soalan yang menyakitkan bagi saya. Amat penting untuk saya bertemu dengan anda agar saya boleh memohon maaf dan menerima tanggungjawab saya," tambahnya lagi.

Beliau juga mengaku apa yang dilakukan oleh Pablo Escobar adalah sangat jahat. Tersangatlah penting untuk generasi masa kini untuk tidak terikut dengan figura raja dadah tersebut, mahupun dirinya sendiri.

"Kami tak sepatutnya menjadi idola kepada sesiapa. Kami adalah penyamun," jelas Popeye.

Salah seorang bapa kepada mangsa terbunuh pengeboman pesawat Avianca 203, Gonzalo Rojas, berkata usaha Popeye sebagai penghinaan kepada mangsa-mangsanya.

"Ia merupakan satu tamparan kepada kami untuk membiarkan Popeye menjadi seolah-olah seorang pakar dan perunding, bilamana dia langsung tidak menunjukkan rasa menyesal terhadap apa yang dilakukan terhadap kami. Dan kini Popeye menjadi seorang selebriti disebabkan jenayahnya,"


5 Negara Dengan Kos Sara Hidup Tertinggi

Kehidupan menjadi semakin mencabar hari demi hari dengan naiknya harga barangan keperluan harian seperti minyak. Masalah ini menjadi lebih besar dengan kenaikan harga rumah dan kereta yang rata-rata menyukarkan hidup bagi mereka yang bergaji rendah. Negara-negara yang mempunyai kos sara hidup tinggi ini dibandingkan berdasarkan indeks kos sara hidup di New York, USA (100.00) sebagai penanda aras.

Penanda aras ini dijelaskan berdasarkan mata wang negara masing-masing jadi diharapkan pembaca tidak membandingkan mata wang negara-negara ini dengan Ringgit Malaysia. Untuk lebih memudahkan pemahaman pembaca, bayangkan $20.00 untuk rakyat negara Amerika sebagai RM20.00 di negara kita. Makanan yang disebutkan dalam artikel ini merujuk kepada santapan makan tengahari termasuk minuman.

Bahamas merupakan sebuah negara di Pulau Carribean dan merupakan salah satu tempat pelancongan utama buat semua pelancong di seluruh dunia. Restoran-restoran murah yang menjual makanan di negara ini bernilai BSD20.00 (Bahamas Dollar). Selain itu, kos sara diri termasuk barang dapur mempunyai nilai 129.53% lebih tinggi daripada Malaysia manakala harga sewa rumah pula 209.87% secara purata.

Norway merupakan sebuah negara yang terkenal dengan pengaruh puak Viking satu ketika dahulu di mana ramai yang datang ke Oslo (ibu negara Norway) untuk melihat kapal Viking. Harga makanan di restoran murah yang anda boleh dapati di Norway bernilai NOK165.00 (Norwegian Krona) sepadan dengan RM16.50 di Malaysia. Kos sara hidup di Norway lebih tinggi daripada Malaysia sebanyak 151.97% dan 248.72% untuk sewa rumah.

Selain Norway, Iceland juga mempunyai sejarah Vikingnya yang tersendiri dan jumlah penduduk negara ini tidak melebihi 1 juta pun dengan populasi sebanyak 334,252 berdasarkan statistik pada tahun 2016. Harga makanan di restoran murah yang anda boleh dapati di Iceland berharga ISK2146.00 (Iceland Krona) secara purata sepadan dengan RM21.46 di Malaysia. Kos sara hidup mereka melebihi Malaysia sebanyak 175.21% manakala sewa rumah juga sangat mahal mencecah 369.87% lebih tinggi.

Struktur geografi negara Switzerland banyak juga mempengaruhi kos sara hidup mereka kerana topografi negara mereka dipenuhi dengan bukit-bukau dan gunung-ganang seperti alpine. Struktur ini menyebabkan rumah yang dibina di negara Switzerland mempunyai seni arkitek yang agak unik.

Harga makanan di restoran murah buat penduduk negara ini boleh didapati dengan harga CHF24.00 (Swiss Franc) sepadan dengan RM24.00 di Malaysia. Indek kos sara hidup mereka pula mempunyai nilai 192.20% lebih tinggi berbanding Malaysia. Ini tidak dikira lagi dengan sewa rumah yang mempunyai 364.91% lebih tinggi berbanding Malaysia.

Bermuda merupakan sebuah pulau di bawah naungan British dan budayanya mempunyai campuran budaya British dan Amerika. Nilai mata wang mereka sama seperti Amerika Syarikat kerana anda boleh menggunakan USD di Bermuda seperti mana anda menggunakan BMD (Bermuda Dollar).

Di negara ini, anda boleh mendapatkan makanan dengan harga $30.00 di restoran-restoran murah dan kos sara hidup mereka mempunyai nilai 228.38% lebih tinggi daripada Malaysia. Statistik kedua ini agak sedikit gila kerana harga sewa di negara ini mempunyai nilai 785.84% lebih tinggi daripada Malaysia.

Singapura  berada di kedudukan dengan kos sara kedua tertinggi di Asia selepas Jepun. Disebabkan saiz negara ini yang kecil dan padat dengan penduduk, rakyat Singapura terpaksa bekerja keras untuk terus hidup di negara mereka. Kos sara hidup mereka mempunyai nilai 105.40% lebih tinggi daripada Malaysia disebabkan faktor ekonomi negara mereka sendiri.

Ramai rakyat Singapura menghadapi masalah harga tanah yang mahal kerana saiz negara mereka yang kecil sehingga rumah dijual dengan harga sangat mahal. Indeks kos sewa rumah di Singapura melebihi Malaysia sebanyak 526.02% menunjukkan betapa terhad jumlah tanah dan rumah yang ada di Singapura.

Malaysia masih lagi berada dalam kedudukan yang baik jika dibandingkan dengan negara-negara lain di seluruh dunia. Secara purata anda perlu membelanjakan RM10.00 untuk sekali makan tengahari namun ini bukanlah masalah utama yang dihadapi oleh rakyat Malaysia. Harga barang asas seperti beras, minyak masak dan gula di Malaysia tidaklah begitu mahal tetapi rakyat Malaysia tetap menghadapi masalah untuk menyara hidup sendiri dan keluarga.

Masalah utama di Malaysia adalah disebabkan kekurangan peluang pekerjaan dan tawaran gaji yang rendah. Jika tiada pendapatan atau pendapatan sangat rendah, bagaimana mahu membayar sewa rumah, beli barang dapur, bayar bil dan sebagainya? Inilah cabaran sebenar tinggal di negara Malaysia kerana terlalu ramai lambakan graduan siswazah tetapi kerja yang ditawarkan hanyalah sedikit.


Inilah Senarai 10 Topi Termahal Di Dunia

Topi merupakan salah satu aksesori pakaian yang terkenal terutamanya dalam kalangan lelaki. Bagi sesetengah orang, topi merupakan satu keperluan dari segi pemakaian mereka bagi meningkatkan keyakinan diri dan menjaga penampilan mereka. Dalam artikel ini, saya ingin berkongsi 10 topi yang termahal di dunia.

Siapa yang tidak kenal Michael Jackson atau nama sebenarnya Michael Joseph Jackson? beliau yang sangat terkenal sebagai seorang penyanyi, penari, penghibur telah diberi gelaran 'Raja Pop' oleh para peminatnya. Topi yang dipakai oleh Michael Jackson semasa mempersembahkan lagu Billie Jean semasa acara Michael Jackson: 30th Anniversary television special pada tahun 2001 telah dijual dengan harga RM25,000.

Big Wing Hat Cap merupakan topi yang telah dikeluarkan oleh sebuah syarikat yang cukup terkenal di seluruh dunia iaitu syarikat Honda. Syarikat ini telah menghasilkan topi ini yang diperbuat daripada gabungan fabrik berkualiti tinggi, PVC dan plastik. Topi ini juga telah dihasilkan melalui proses mesra alam yang tidak mencemarkan alam sekitar.

Optima Hats yang berpangkalan di Chicago merupakan salah satu pembuat topi persendirian yang masih terkenal sehingga hari ini. Mempunyai dua cawangan yang terletak di Windy CIty, salah satu topi yang paling terkenal yang dikeluarkan oleh syarikat ini adalah topi Panama yang diperbuat daripada jerami yang banyak ditemui di Ecuardo.

Topi Panama Montecristi merupakan topi yang sangat sukar untuk dihasilkan kerana ia ditenun dengan teliti dan mengambil masa sekurang-kurangnya 3 bulan untuk disiapkan. Topi ini telah dihasilkan oleh sebuah syarikat yang dimiliki oleh seorang peminat topi panama yang bernama Encik Brent Black.

Charlie Chaplin merupakan seorang pelakon, penulis dan juga pengarah yang sangat terkenal suatu ketika dahulu. Pada tahun 2012, topi ini bersama dengan tongkat yang sering digunakan oleh Charlie Chaplin telah dilelong dan dijual pada harga melebihi RM250,000.

Topi ini telah dibuat oleh penggemar Panama yang terkenal iaitu Simón Espinal. Beliau hanya menghasilkan topi sebanyak 3-4 dalam setahun. Topi ini sangat ringan dan halus dan ia telah dihasilkan menggunakan jerami toquilla Ecuador yang sangat halus.

Topi unik ini telah direka oleh Irish Treacy. Puteri Beatrice hanya memakai topi sekali, iaitu semasa perkahwinan antara sepupunya, Prince William dan Kate Middleton pada 29 April 2011. Topi ini telah dilelong di eBay pada tahun 2011 pada harga yang sangat tinggi dan wang yang diperloleh daripada jualan topi itu telah didermakan kepada badan derma yang bertanggungjawab untuk kanak-kanak yang miskin.

Topi unik ini telah direka oleh pereka topi yang bernama Australian Ann Maree Willett. Topi ini telah diperkenalkan pada dunia pada bulan Februari tahun 2007 semasa minggu fesyen Milan. Topi ini mahal kerana ia dihiasi dengan opal yang berharga RM3 juta. Selepas dipamerkan di pelbagai platform fesyen, topi ini telah dilelong. Malangnya, topi ini masih tidak terjual sehingga hari ini.

Chapeau d'Amour (The Love Hat) merupakan topi yang amat pelik. Topi ini pertama kali diperkenalkan di galeri Christie di London, di mana seorang wanita memakai topi ini sambil bermain seluring ketika berada di atas pentas. Topi ini diperbuat daripada fabrik platinum dan dihiasi dengan beberapa permata yag berharga.

Tiara ini merupakan 'topi' yang termahal yang pernah dibuat. Tiara ini telah dihiasi dengan pelbagai barangan kemas antaranya ialah 540 mutiara, 11 berlian, 33 batu permata, 28 permata spinel, 22 zamrud, lapan safir, empat batu permata jepun, 24 elemen emas, sembilan batu permata garnet dan satu keping permata topaz dan chrysolite.


Kisah Ian Watkins - Rockstar Berperangai Syaitan Berwajah Tampan

Bagi mereka yang mengikuti industri hiburan United Kingdom, nama kumpulan Lostprophet dari Wales mungkin pernah menjadi ikutan anda.

Lostprophets menjadi antara kumpulan rock paling berpengaruh di dunia ketika era kemuncak mereka memenangi pelbagai anugerah, daripada album terbaik sehinggalah bergelar kumpulan terbaik di Britain serta mempunyai kumpulan peminat setia di serata dunia.

Pada Disember 2012, vokalis kumpulan Lostprophets, Ian Watkins yang merupakan idola kepada ramai peminat muzik mula menghadapi beberapa tuduhan kesalahan seksual melibatkan individu bawah umur tetapi dakwaan ke atas dia, lebih buruk berbanding dakwaan-dakwaan yang biasa kita dengari.

Harus diingatkan, kisah ini sangat tragis dan sangat sukar untuk mempercayai apa yang telah dilakukan Ian.

Lahir pada 1977, Ian Watkins berasal dari daerah Merthyr Tydfil di Wales.

Dia menyertai beberapa buah kumpulan lain sebelum bersama Lostprophets, mencapai populariti sebagai vokalis utama dan penulis lirik yang dijulang sebagai ikon. Dilabel antara suara generasi baru bagi peminat muzik rock dan metal, bakat Ian memang mengagumkan.

Sentuhannya benar-benar menjadi sehinggakan Lostprophets dinamakan kumpulan Briitsh terbaik dan juga memenangi album terbaik dalam anugerah Kerrang! Awards menerusi album 'Liberation Transmission' pada tahun 2006.

Impak Ian pada industri muzik Britain dari tahun 2002 hingga 2012 benar-benar memukau.

Memikul tanggungjawab untuk terus mengekalkan populariti irama metal, rock dan punk dalam industri muzik Britain, Ian mula hanyut dan berubah semasa Lostprophets berada di kemuncak, selepas kerja keras mereka selama 10 tahun mula menampakkan hasil.

Pada awalnya desas-desus berkenaan pelbagai tuduhan Ian melakukan salah laku seksual ke atas individu bawah umur, dinafikan kesemuanya.

Namun semasa perbicaraan hampir dimulakan pada November 2013, Ian mengakui kesalahannya akibat tekanan yang dihadapi. Salah satu perkara yang menjijikkan dan diakui sendiri dia - melibatkan pengakuan merogol seorang bayi berusia satu tahun.

Bermula dari pengakuan itu, terbongkarlah pelbagai kisah yang tidak diketahui rakan-rakan kugirannya sendiri  tentang hidup sebenar Ian, yang berjaya disembunyikan selama ini.

Apa yang lebih menakutkan, kegiatan seksual gilanya menggunakan bayi sebagai pemuas nafsu turut melibatkan dua orang wanita lain (yang tidak dinamakan) yang bertindak sebagai peserta.

Hasil serbuan, pihak penguatkuasa berjaya menemui pelbagai bukti dalam bentuk video yang memaparkan aktiviti gila Ian. Hasil pelbagai bukti yang ada, Ian didapati mengalami masalah mental; suka mendera kanak-kanak ataupun bayi secara seksual tanpa ada rasa bersalah.

Banyak bukti juga menunjukkan Ian menggunakan kedudukannya, mensasarkan peminat Lostprophets dari golongan bawah umur sebagai mangsa kerana amat mudah untuk seorang yang diidolakan memujuk gadis belasan tahun menyerahkan tubuh mereka padanya.

Bagi rakan-rakannya dalam kumpulan Lostprophets, tidak ada seorang pun daripada mereka menyangka perkara itu berlaku apatah lagi tiga daripada mereka mengenali Ian kenal sejak zaman sekolah lagi.

Kesemua anggota Lostprophets terkejut kerana Ian tidak pernah mempunyai masalah mendapatkan wanita sebagai teman tidur. Memang diketahui mempunyai masalah ketagihan dadah jenis kokain dan meth, mereka tidak menyangka sama sekali tahap kerosakan Ian sehingga mencapai tahap pedofilia.

Perkara itu memang sukar hendak diterima mereka, apatah lagi memang ada di antara mereka sendiri yang sudah berkeluarga dan anak-anak mereka kerap bertemu dengan Ian. Menjadi antara watak penting dalam dunia muzik Britain, digilai ramai serta mempunyai wajah tampan, siapa sangka Ian sebenarnya menyimpan rahsia yang amat dahsyat.

Apa yang menyedihkan, kes Ian sebenarnya telah pun cuba dilaporkan lebih awal oleh bekas teman Ian, wanita bernama Joanne Mjadzelics pada tahun 2008 lagi.

Semasa berkenalan, Ian gemar menceritakan tentang fantasi mengadakan hubungan seks dengan kanak-kanak dan bayi yang dianggap Joanne sebagai cakap kosong Ian ketika khayal dadah.

Joanne mula menemui bukti-bukti seperti video yang menunjukkan perkara yang dikatakan Ian bukan hanya cakap kosong.

Mengugut mahu mendedahkan perkara tersebut, Ian menggunakan khidmat peguam bagi mengugut dan menutup mulut Joanne. Bimbang keselamatan diri serta tak mahu dibebani perbicaraan mahkamah, Joanne yang takut bersetuju untuk diam.

Atas kesedaran diri, Joanne akhirnya bertindak membuat laporan polis beserta dengan sekeping gambar milik Ian yang disimpannya sebagai bukti, memaparkan seorang kanak-kanak berumur 4 tahun dalam keadaan memalukan dirakam oleh Ian sendiri.

Elemen seks, dadah dan senjata tajam dipaparkan dalam gambar tersebut sepatutnya sudah cukup untuk pihak polis membuka siasatan.

Bagaimanapun hasil yang diharapkan tidak berlaku daripada laporan Joanne, tanpa sebarang penjelasan jelas diberikan.

4 bulan selepas Joanne membuat laporan, polis mengumumkan siasatan terhadap Ian dihentikan kerana tidak terdapat sebarang bukti Ian terlibat dalam aktiviti durjana tersebut.

Awal tahun 2009, Ian terus bebas menjelajah dunia bersama kumpulannya, sebelum mereka kembali ke Wales membuat penampilan istimewa menyertai salah satu acara anjuran kerajaan Wales, dalam kempen memelihara alam sekitar.

Melihat Ian yang berubah matang, Joanne menghubungi Ian untuk memohon maaf serta mengakui dia telah membuat kesilapan dalam melakukan laporan polis terhadap Ian, diperkuatkan lagi dengan hasil siasatan polis yang tidak menjumpai sebarang bukti salah laku Ian.

Tidak dipastikan kenapa, Ian mengajak Joanne bertemu di sebuah hotel di Leeds selepas itu. Mungkin khayal barangkali?

Dalam pertemuan mereka, Joanne ditayangkan video seorang kanak-kanak sedang dirogol Ian sendiri menerusi komputer riba. Apa yang menakutkan, Ian pula dilihat tidak takut malah mampu tersenyum melihat reaksi Joanne yang terkejut menonton video tersebut.

Joanne melarikan diri dan berhenti menghubungi Ian selepas kejadian itu.

Ian pula seperti dirasuk, tidak henti-henti menghantar gambar kanak-kanak dalam keadaan memalukan kepada Joanne. Apabila diajukan kenapa bekas teman lelakinya sanggup bertindak demikian, Ian mengakui mempunyai fantasi mahu mempunyai anak bersama Joanne dan itu cara dia menggodanya.

Menjalankan penyiasatan sendiri, Joanne berjaya menghubungi bapa kepada salah seorang kanak-kanak dalam gambar yang dihantar Ian. Bapa tersebut bergegas segera ke pihak polis bagi membuat laporan.

Bagaimanapun pegawai sama yang ditugaskan menyiasat kes Ian Watkins sebelum itu, menasihatkan agar laporan ditarik balik agar tidak mengganggu kerjaya Ian yang memuncak pada ketika itu.

Hanya pada tahun 2012, barulah terdedah kenapa sukar benar kes Ian disiasat secara telus.

Pegawai polis yang ditugaskan menyiasat kes Ian bernama Simon Ashmond, juga didapati mempunyai masalah yang sama dengan Ian; berdepan tuduhan jenayah pedofilia.

Hanya selepas pegawai polis tersebut ditahan, barulah kes Ian dapat disiasat semula secara menyeluruh membolehkan Ian ditahan dan mula dibicarakan.

Daripada 25 tuduhan, Ian mengaku salah atas 13 pertuduhan dan salah satunya, adalah kesalahan merogol seorang bayi lelaki berumur 11 bulan, sambil ditemani ibu bayi tersebut sendiri yang sukarela menjadi peserta aktiviti gila itu.

Bahan bukti yang dipaparkan secara sulit dalam perbicaraan adalah sebuah video berdurasi 17 minit, memaparkan Ian dan wanita tersebut melakukan perbuatan terkutuk terhadap bayi tersebut dalam sebuah hotel di Shepherds Bush, London.

Pihak mahkamah merasakan penerangan tentang apa yang berlaku dalam video tersebut tidak patut didedahkan pada orang awam, kerana kandungannya terlalu grafik.

Hasil perbicaraan serta semua bukti yang ada, mahkamah menjatuhkan hukuman 35 tahun ke atas semua kesalahan yang disabitkan ke atas Ian. Dua lagi wanita yang terlibat menemaninya melakukan jenayah dengan menjaja anak kandung sendiri sebagai mangsa dikenakan penjara 14 tahun dan 17 tahun.

Kedua-dua wanita itu dipercayai terlalu taksub serta mendewakan Ian,sehingga sanggup menyerahkan diri mereka dan anak mereka sendiri sebagai korban.

Hebat sekali kuasa dan pengaruh yang ada pada seorang pemuzik terhadap peminat setianya yang sudah obses.

Kisah Ian Watkins belum berakhir walaupun beliau sudah di sebalik tirai besi. Ian menjalani hukuman penjara dan sudah pun berusia lebih 40-an.

Pada 8 Oktober 2017 media Britain melaporkan peminat setia Ian masih lagi datang setia datang melawat, khasnya mereka yang percaya Ian tidak bersalah mendakwa dia menjadi mangsa konspirasi.

Salah seorang wanita tersebut adalah seorang ibu tunggal berusia 21 tahun yang kerap datang melawat dan berutus surat dengan Ian sejak 2016, yang akhirnya diterima Ian.

Reaksi ibu muda tersebut pula tidak membantu. Dia yang sudah sedia cair dengan Ian, memaksa pihak berkuasa bertindak mengambil alih hak jagaan anak wanita tersebut bagi menyelamatkan kanak-kanak tersebut, daripada obsesi ibunya.

Kehilangan hak penjagaan anak kandung dilihat tidak mematahkan semangat ibu muda tersebut. Dia tetap setia melawat Ian setiap kali dibenarkan.

Atas permintaan Ian, wanita itu kini menyarungkan cincin pertunangan seperti yang diminta, menandakan hubungan cinta mereka berdua telah termaktub.

Sehingga kini, kumpulan peminat setia vokalis kumpulan gergasi ini terus aktif, menulis surat serta menubuhkan kumpulan-kumpulan komuniti dalam media sosial hanya dengan satu tujuan; untuk terus memuja lelaki yang lebih mirip sifatnya dengan syaitan.